Ftuħ tas-seduta plenarja u punti ewlenin, 12-15 ta' Ġunju - Strasburgu

Istituzzjonijiet

Fost il-kwistjonijiet li ser jiġu diskussi matul din is-seduta plenarja hemm dawk relatati ma' l-immaniġjar ta' l-għargħar, iż-żieda fil-vjolenza marbuta mar-razzismu u l-omofobija fl-Ewropa, miżuri li jippromwovu t-turżimu u s-seba' programm ta' qafas tal-Komunita' għar-riċerka u l-iżvilupp teknoloġiku.

Ser isir ukoll dibattitu dwar il-laqgħa tal-Kunsill Ewropew li jmiss u l-futur ta' l-Ewropa.

Il-President tal-PE ħabbar li ser issir seduta plenarja straordinarja fl-20 ta' Ġunju.

Seduta plenarja straordinarja fl-20 ta' Ġunju

Il-President tal-Parlament Ewropew Josep Borrell ħabbar li fuq talba ta' Wolfgang SCHÜSSEL , li għandu l-kariga ta' President tal-Kunsill, il-Konferenza tal-Presidenti tal-Parlament Ewropew iddeċidiet li għandha ssir seduta plenarja straordinarja nhar it-Tlieta 20 ta' Ġunju.

Matul din is-seduta, il-President Schüssel għandu jitkellem dwar ir-riżultati ta' l-aħħar laqgħa tal-Kunsill Ewropew (li għandha ssir fil-15 u s-16 ta' Ġunju) u dwar ix-xogħol tal-Presidenza Awstrijaka dawn l-aħħar sitt xhur.

Is-seduta għandha tibda fil-ħdax ta' filgħodu u tispiċċa fis-siegħa ta' wara nofsinhar.

Nhar it-Tnejn ser issir mistoqsija orali mill-Kumitat għad-Drittijiet tan-Nisa u l-Ugwaljanza bejn is-Sessi lill-Kummissjoni dwar il -prostituzzjoni sfurzata fil-kuntest tal-logħob tal-futbol tat-Tazza tad-Dinja 2006 .

Wara ser ikunu diskussi xi ta' rapporti li tħejjew fi ħdan il-Kumitat għall-Ambjent.

Ir-rapport imħejji minn Christa KLASS (EPP-ED, DE) huwa dwar il-proposta tal-Kummissjoni għal direttiva dwar il- protezzjoni ta' l-ilma ta' taħt l-art mit-tniġġis .

Dak imħejji minn Richard SEEBER (EPP-ED, AT) huwa dwar l-evalwazzjoni u l-mmaniġġjar ta' l-għargħar , li jiffoka fuq l-aspett tal-prevenzjoni.

Filgħaxija, il-grupp EPP-ED ser jagħmel mistoqsija orali oħra lill-Kummissjoni, dwar il-miżuri li jippromwovu t-turiżmu .

L-ewwel dibattitu li ser isir nhar it-Tlieta huwa dwar ir-riċerka u l-iżvilupp teknoloġiku.

Il-Membri ser jiddiskutu żewġ rapporti imħejjin minn Jerzy BUZEK (EPP-ED, PL) dwar is-seba' programm ta' qafas tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (mill-2007 sa l-2013), u dwar ir-riċerka nukleari u attivitajiet ta' taħriġ.

Fost affarijiet oħra, ser jiġu vvutati r-rapport imħejji minn Stephen HUGHES (PES, UK) dwar il- protezzjoni tal-ħaddiema minn korrimenti li jirriżultaw mil-labar tas-siringi u r-riżoluzzjoni dwar is- sitwazzjoni tal-priġunieri fil-Guantanamo, li kienu ġew posposti mis-seduta plenarja li għaddiet.

Wara nofs in-nhar ser isir dibattitu dwar l-istat ta' tħejjija u l-ippjanar tar-rispons fil-Komunita' Ewropea għal kontra l-influwenza pandemika - rapport imħejji minn Adamos ADAMOU (GUE/NGL, CY).

Ser issir ukoll stqarrija mill-Kummissjoni u mill-Kunsill dwar id- drittijiet tal-bniedem fit-Tuneżija .

Filgħaxija ser jiġu diskussi xi rapporti mħejja fi ħdan il-Kumitat għal-Libertajiet Ċivili.

Ir-rapport ta' konsultazzjoni imħejji minn Martine ROURE (PES, FR) huwa dwar il- ħarsien ta' data personali wżata fi ħdan il-kooperazzjoni ġudizzjarja u tal-pulizija fil-qasam kriminali.

Dak imħejji minn Ioannis VARVITSIOTIS (EVP-ED, EL) huwa dwar l-inizjattiva tar-Repubblika ta' l-Awstrija, tar-Repubblika tal-Finlandja u tar-Renju ta' l-Iżvezja biex jitħaffef il-proċess li bih persuni kundannati jiġu trasferiti biex jiskontaw il-bqija tas-sentenza tagħhom fi Stat partikolari li b'xi mod għandhom rabtiet miegħu.

Id-dibattitu ta' l-Erbgħa filgħodu ser ikun dwar il-preparazzjoni tal- laqgħa tal-Kunsill Ewropew li jmiss, li ser issir fi Brussell, il-15 u s-16 ta' Ġunju.

Barra minn hekk, il-Kumitat għall-Affarijiet Kostituzzjonali ser jagħmel mistoqsija orali lill-Kummissjoni dwar il-passi li għandhom jittieħdu fir-rigward tal- perjodu ta' riflessjoni .

Wara nofsinhar, il-Kunsill u l-Kummissjoni ser jagħmlu stqarrija dwar iż-żieda fil-vjolenza marbuta mar-razzismu u l-omofobija fl-Ewropa .

Filgħaxija ser jiġi diskuss rapport imħejji minn Paolo COSTA (ALDE, IT), dwar it-twaqqif ta' regoli komuni fil-qasam tas-sigurta' ta' l-avjazzjoni ċivili, kif ukoll dak imħejji minn Seán Ó NEACHTAIN (UEN, IE) dwar il-problemi li jiltaqgħu magħhom is-sajjieda ta' qrib il-kosta.

Il-Ħamis filgħodu ser jiġi diskuss rapport imħejji minn Herbert BÖSCH (PES, AT) fi ħdan il-Kumitat għall-Kontroll tal-Baġit dwar il-ħarsien ta' l-interessi finanzjarji tal-Komunitajiet u l-ġlieda kontra l-frodi.

Ser jiġi wkoll ivvutat ir-rapport imħejji minn Werner LANGEN (EPP-ED, DE) dwar l-adozzjoni ta' l-ewro mis-Slovenja.

20060608IPR08803 L-aħħar verżjoni ta' l-Aġenda tas-seduta plenarja

/omk/sipade3?PROG=AGENDA&REF=2006-06&QUERY=ALL-SIT&NAV=S&L=MT&LEVEL=0&SAME_LEVEL=1


Ir-riċerka u l-iżvilupp fil-perjodu 2007-2013

Il-Membri tal-Parlament Ewropew iddiskutew il-ġejjieni fil-qasam tar-riċerka u l-iżvilupp għall-perjodu 2007-2013.

Nhar il-Ħamis għandhom jivvutaw żewġ rapporti mħejjin minn Jerzy BUZEK (EPP-ED, PL).

L-ewwel rapport huwa dwar is-seba' programm ta' qafas għar-Riċerka u l-Iżvilupp (FP7), li wasal fl-ewwel qari tal-proċedura ta' kodeċiżjoni, waqt li t-tieni rapport huwa dwar ir-riċerka fil-qasam nukleari, fi ħdan il-EURATOM.

Id-dibattitu nfetaħ mill-Kummissarju Janez POTOCNIK li qal li l-FP7 jagħti motivazzjoni kbira biex l-aqwa xjenzati fl-Ewropa jkunu jistgħu jaħdmu għall- benefiċċju ta' l-UE.

Fl-istess ħin, qal li wieħed għandu jkun responsabbli u kawt, għaliex waqt li r-riċerka toffri opportunitajiet kbar, din għandha ssir b'rispett lejn il-prinċipji etiċi bażiċi ta' l-Istati Membri ta' l-Unjoni.

Ir-rapporteur BUZEK ippreżenta t-test li għandu jkun ivvutat nhar il-Ħamis.

Huwa qal li l-baġit allokat juri li r-riċerka hija l-linja li l-Ewropa trid issegwi sabiex tilħaq il-miri tagħha fi ħdan l-Istrateġija ta' Liżbona għal ekonomija ibbażata fuq l-għerf.

Semma wkoll li l-FP7 għandu strumenti u prijoritajiet ġodda, bħall-mobilita' u t-taħriġ tax-xjenzati fil-bidu tal-karriera tagħhom, u saħaq dwar il-kunċett ta' l-eċċellenza.

Għalhekk qal li hemm bżonn li jkun hemm iktar taħriġ ta' xjenzati sabiex jitnaqqas it-telf ta' l-aħjar imħuħ.

Huwa saħaq ukoll dwar il-bżonn ta' iktar innovazzjoni, l-appoġġ lill-SMEs biex ikunu jistgħu jipparteċipaw iktar u sabiex jitqarrbu r-riċerka u l-industrija.

Ir-rapporteur qal ukoll li nstab kompromess dwar ir-riċerka taċ-ċelloli embrijoniċi ewlenin.

Paul RÜBIG (EPP-ED, AT), filwaqt li laqa' r-rapport f'isem il-Grupp, qal li l-għan huwa li ngħixu ħajja twila u b'saħħitna u għalhekk għandha ssir iktar ħidma fil-qasam tal-prevenzjoni tal-mard.

Qal ukoll li huwa importanti li jittejbu l-kundizzjonijiet tax-xogħol.

Għalhekk hemm bżonn li l-Unjoni tmexxi politika li tippromwovi ħajja aħjar u dan jista' jsir permezz tar-riċerka.

Semma wkoll l-importanza ta' l-esportazzjoni kontra l-effetti negattivi tal-globalizzazzjoni.

F'dan il-qasam, ir-riċerka tgħin biex l-Unjoni jkollha prodotti u servizzi eċċellenti. "

Għalhekk irridu naħdmu biex dan il- programm ikun ta' suċċess ."

Qal ukoll li dan għandu jibda kemm jista' jkun malajr is sena d-dieħla.

Philippe BUSQUIN (PES, BE) qal li dan il-programm huwa importanti ħafna fi ħdan l-Istrateġija ta' Liżbona għaliex jista' jkollu effet multiplikatur sostanzjali.

Qal ukoll li mhux biss il-fondi huma importanti iżda wkoll li jkun hemm attivitajiet ta' sħubija pubblika/privata.

Huwa saħaq fuq il-bżonn tal-kwalita' biex jintagħżlu l-aħjar proġetti u li jkun hemm komunita' ta' riċerkaturi.

Semma wkoll il-fatt li fil-baġit hemm biss ftit flus iddedikati għal riċerka dwar iċ-ċelloli ewlenin u li fis-sitt programm ta' qafas għar-riċerka hemm l-aspetti etiċi kollha li jippermettu riċerka ta' dan it-tip fil-ġejjieni.

Tkellem ukoll dwar il-bżonn ta' armonizzazzjoni fil-qasam tas-sigurta'.

Vittorio PRODI (ALDE, IT) tkellem dwar l-aspett politiku tal-programm.

Huwa qal li r-riċerka għandha tadatta ruħha għad-dimensjoni Ewropea inkella l-Unjoni se tisparixxi mill-mappa politika u xjentifika tad-dinja.

Huwa sostna wkoll li l-programm jintroduċi innovazzjonijiet importanti, kif ukoll pjattaformi teknoloġiċi għall-involviment wiesa ta' l-SMEs u ta' ċentri ta' riċerka lokali.

B'hekk għandu jinħoloq klima favorevoli għall-iżvilupp u għall-kompetittivita' fuq livell ġenerali.

Tkellem ukoll dwar l-importanza tax-xjenza għall-benefiċċju tas-soċjeta'.

David HAMMERSTEIN MINTZ (Greens/EFA, ES) qal li l-FP7 jirrifletti l-opportunitajiet u n-nuqqasijiet ta' l-UE.

Qal li l-Unjoni qiegħda fi kriżi għaliex tixtieq tagħmel ċertu affarijiet iżda mhix kapaċi tasal għalihom, kemm fil-qasam tat-teknoloġija, kif ukoll fl-ekonomija.

Huwa sostna li dan huwa minħabba interessi nazzjonali u li l-FP7 huwa opportunita' biex l-Unjoni timxi 'l quddiem b'teknoloġija nadifa u bil-parteċipazzjoni ta' l-SMEs u tar-riċerkaturi żgħażagħ għal futur sostenibbli.

Tkellem ukoll dwar l-isfida enerġetika attwali u qal li l-ħafna flus mogħtija għall-enerġija nukleari hija problema politika ta' veru.

Umberto GUIDONI (GUE/NGL, IT) qal li l-Ewropa tilfet okkażjoni storika biex tibni soċjeta' kif imsemmija fl-Istrateġija ta' Liżbona, b'koeżjoni soċjali.

Imbagħad semma ċertu elementi pożittivi fil-Programm, bħall-appoġġ lir-riċerkaturi Ewropej.

Saħaq dwar il-bżonn ta' rikonoxximent tax-xjenzati Ewropej biex ma jkunx telf ta' l-aħjar imħuħ.

Dwar ir-riċerka medika, qal li hemm bżonn tingħata iktar importanza lill-prevenzjoni u lis-saħħa fuq il-post tax-xogħol.

Qal li r-rapport juri bilanċ dwar l-etika fir-riċerka medika u li hemm bżonn tingħata iktar attenzjoni lill-enerġija rinovabbli.

Umberto PIRILLI (UEN, IT) qal li l-iskop kien li jinħoloq spazju Ewropew għar-riċerka iżda li hemm ir-riskju li dan l-għan ma jintlaħaqx minħabba riżorsi finanzjarji limitati.

Tkellem ukoll dwar attivitajiet li jappoġġjaw it-taħriġ u l-iżvilupp tal-karriera tar-riċerkaturi.

Qal li dawn għandu jkollhom id-dritt li joħolqu familja mingħajr ma jikkompromettu l-post tax-xogħol tagħhom għaliex iktar ma jkun hemm riċerkaturi, iktar ikunu jistgħu jissalvagwardjaw ir-riċerka Ewropeja.

Gerard BATTEN (IND/DEM, UK) tkellem dwar ir-riċerka nukleari u l-fatt li ftit snin oħra, l-Unjoni ser ikollha tiddependi minn provvisti ta' l-enerġija minn barra l-UE.

Qal li l-enerġija li tiġġedded qatt m'hi se tkunu biżżejjed biex tlaħħaq mal-bżonnijiet tal-pajjiżi industrijalizzati ta' l-Unjoni.

Huwa qabel mar-rapporteur dwar il-pjan għas-sigurta' tal-provvista ta' enerġija li ma tagħmilx ħsara lill-ambjent.

Proċedura: Kodeċiżjoni (I) Dibattitu: 13.06.06

20060608IPR08812 Rapport dwar is-seba' programm ta' qafas tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (mill-2007 sa l-2013) Emendi Rapport dwar is-seba' programm ta' qafas tal-Komunità Ewropea ta' l-Enerġija Atomika (Euratom) għar-riċerka nukleari u l-attivitajiet ta' taħriġ (mill-2007 sa l-2011)


Koordinazzjoni aħjar għandha tnaqqas ir-riskju ta' għargħar

Il-MPE iridu iktar koordinazzjoni fil-qasam ta' l-immaniġġjar ta' l-għargħar

Kważi 80% tax-xmajjar Ewropej jaqsmu l-fruntieri ta' pajjiżi differenti, u l-linji tal-kosta huma komuni.

Il-MPE għamlu sejħa sabiex il-pajjiżi ta' l-UE jikkoordinaw l-attivitajiet tagħhom ta' mmaniġjar u evalwazzjoni tar-riskju ta' l-għargħar.

Huma adottaw rapport li jgħid li l-enfasi għandha tkun fuq il-prevenzjoni u fuq l-impatt ambjentali ta' l-għargħar.

Għalhekk ħeġġew l-Istati Membri biex jagħmlu mapep ta' żoni f'riskju ta' għargħar u jiżviluppaw miżuri speċifiċi għal dawn iż-żoni.

Bejn l-1998 u l-2004, l-Ewropa kellha aktar minn 100 każ ta' għargħar qawwi, li affettwaw djar privati, it-trasport u l-infrastruttura tas-servizzi pubbliċi, l-intrapriżi kummerċjali u industrijali, u l-art agrikola.

Għalhekk, il-MPE adottaw rapport imħejji minn Richard SEEBER (EPP-ED, AT) dwar proposta tal-Kummissjoni fuq l-immaniġjar ta' l-għargħar.

Skond il-Membri, l-għan ta' din id-Direttiva għandu jkun li tistabbilixxi qafas " għall-evalwazzjoni u għall-immaniġġjar tar-riskji ta' l-għargħar bil-għan li jitnaqqsu l-konsegwenzi negattivi għas-saħħa tal-bniedem, għall-ambjent u għall-attività ekonomika ."

Skond il-proposta tal-Kummissjoni, din id-direttiva għandha twassal għal " mappa ta' l-għargħar li jolqot lil dawk l-inħawi kollha li huma f'riskju kbir, għall-koordinazzjoni fil-baċini tax-xmajjar li jinsabu f'iktar minn pajjiż wieħed, kif ukoll biex isiru pjani ta' mmaniġġjar tar-riskju ta' l-għargħar permezz ta' proċess b'parteċipazzjoni wiesa' ."

Permezz ta' l-emendi li ġew adottati, il-Membri qegħdin jagħtu ħafna importanza għall-prevenzjoni tar-riskju kif ukoll għall-kunċett ta' l-evalwazzjoni preliminarja tar-rijsku ta' l-għargħar.

Barra minn hekk, il-Parlament enfasizza l-aspett tal-protezzjoni ta' l-ambjent f'każijiet ta' għargħar.

B'mod partikolari qed jgħidu li l-mapep ta' l-għargħar, " għandhom jiddeskrivu ż-żoni skond livelli differenti ta' riskju ta' għargħar, inkluż ir-riskju ta' tniġġis ambjentali bħala konsegwenza ta' l-għargħar ."

Għandhom jiġu kkunsidrati wkoll kwistjonijiet oħra bħar-riskju għas-saħħa tal-bniedem minħabba l-kontaminazzjoni ta' l-ilma.

Il-MPE insistew li d-direttiva tkun tirrispetta l-prinċipju ta' sussidjarjeta'.

Għalhekk iridu li l-Istati Membri jikkoperaw ma' l-awtoritajiet lokali u reġjonali fil-qasam tal-prevenzjoni tar-riskju: " Għandha titħalla flessibilita' konsiderevoli lil-livell lokali u lil dak reġjonali, partikolarment dwar organizzazzjoni u responsabbilta' ta' l-awtoritajiet, il-pjanijiet ta' l-immaniġgjar ta' riskju u mapep tar-riskju, il-livell ta' protezzjoni u l-miżuri u l-iskedi għall-kisba ta' l-objettivi stipulati ."

Il-pjanijiet ta' l-immaniġjar tar-riskju ta' l-għargħar għandhom jinkludu wkoll evalwazzjoni tal-miżuri ta' salvataġġ u rkupru.

Barra minn hekk, il-MPE huma ta' l-opinjoni li l-immaniġġjar ta' l-għargħar għandu joħloq solidarjeta' u responsabbilta'.

Għalhekk, l-Istati Membri għandhom jqajmu kuxjenza u jinkuraġġixxu koperazzjoni kemm bejn il-partijiet interessati kif ukoll fl-inħawi li m'humiex suxxettibbli, jew huma anqas suxxettibbli, għall-għargħar.

Dawn għandhom ukoll " jinfurmaw u jinvolvu lill-pubbliku biex jiżguraw livell għoli ta' preparazzjoni bħala parti mill-pjanijiet ta' l-immaniġġjar tar-riskju ta' l-għargħar sabiex inaqqsu kemm jista' jkun il-ħsara ."

Matul id-dibattitu li sar qabel il-votazzjoni, Simon BUSUTTIL (EPP-ED, MT) qal: " L-għargħar qed isir iktar u iktar komuni madwar l-Ewropa kollha u dan qed iwassal għal telf ekonomiku kbir u kultant saħansitra telf ta' ħajjiet.

Għalhekk din il-leġiżlazzjoni se tkun importanti għaliex għandha tiffaċilita l-koordinazzjoni ta' l-isforzi Ewropej biex jonqsu dawn l-okkorrenzi .

Il-proposta oriġinali kellha nuqqas għaliex kienet tirreferi biss għall-għargħar mill-baċini ta' l-ixmajjar.

B'hekk ħalliet barra għal kollox tipi oħrajn ta' għargħar, bħal dak ikkawżat minn xita qawwija, iżda mhux neċessarjament mix-xmajjar.

Għalhekk id-direttiva kien se jkollha ftit jew xejn rilevanza għal pajjiż bħal tiegħi, Malta, fejn għalkemm m'għandna ebda xmara, xorta jkollna għargħar.

L-għargħar f'pajjiżi huwa komuni, iżda jkun ikkawżat minn xita qawwija.

Tant hu hekk li ftit tas-snin ilu, pajjiżi bbenefika minn appoġġ finanzjarju sostanzjali mill-Fond ta' Solidarjeta' ta' l-Unjoni Ewropea, wara li xita qawwija kkawżat għargħar li għamel ħafna ħsara.

Huwa importanti ħafna li kull meta tiġi approvata liġi ġdida fuq livell Ewropew, din tkun rilevanti u applikabbli fl-Istati Membri kollha, billi tikkunsidra dak li jikkonċernahom u l-ispeċifiċitajiet tagħhom.

Għalhekk jiena grat lejn ir-rapporteur u l-Kumitat għall-Iżvilupp Reġjonali, li aċċettaw il-proposta tiegħi li nwessgħu d-definizzjoni ta' 'għargħar' sabiex din tkun iktar komprensiva u biex niżguraw li l-għargħar ikkawżat minn xita qawwija wkoll ikun inkorporat fl-iskop ta' din il-liġi l-ġdida ."

Proċedura: Kodeċiżjoni (I) Dibattitu: 12.06.06

20060608IPR08811 L-evalwazzjoni u l-immaniġġjar ta' l-għargħar


Il-MPE jadottaw riżoluzzjoni dwar is-sitwazzjoni tal-priġunieri fil-Guantanamo

Relazzjonijiet esterni

Il-Membri tal-Parlament Ewropew adottaw riżoluzzjoni dwar is-sitwazzjoni tal-priġunieri fil-Guantanamo.

Waqt li fakkru li s-suwiċidji li seħħew riċentement fil-faċilitajiet ta' detenzjoni minn tliet priġunieri qed ikomplu jqajmu iktar tħassib fuq skala internazzjonali, il-MPE qed jerġgħu jitolbu lill-Amministrazzjoni ta' l-Istati Uniti biex tagħlaq il-faċilita' għad-detenzjoni fil-Bajja ta' Guantanamo.

Il-Parlament insista dwar il-fatt li " kull priġunier għandu jiġi trattat skond il-liġi umanitarja internazzjonali u jekk jiġi mħarrek, jiġi ġġudikat mingħajr dewmien f'seduta ġusta u pubblika minn qorti tal-ġustizzja kompetenti, indipendenti u imparzjali jew minn tribunal internazzjonali ."

Barra minn hekk, l-awtoritajiet ta' l-Istati Uniti għandhom " jiżguraw li ma jintużawx l-hekk imsejħa 'tekniki speċjali ta' interrogazzjoni', li huma inaċċettabbli, inklużi l-metodi li jinvolvu umiljazzjoni sesswali, il-' water boarding ' (teknika tas-sottomarin li tipprovoka sensazzjoni ta' għarqa), ix-' short shakling ' (l-użu ta' ktajjen qosra) u l-użu ta' klieb biex tiġi pprovokata il-biża' ."

Ir-riżoluzzjoni tfakkar li dan l-aħħar kien hemm rapporti ta' abbuż fuq detenuti miżmuma mill-Istati Uniti, attentati ta' suwiċidji minn detenuti u rewwixta fil-ħabs fil-Bajja ta' Guantanamo.

Madankollu, l-Istati Uniti ħadu " passi limitati biss biex jinvestigaw u fejn hemm evidenza, jikkastigaw il-persuni implikati ."

Mill-banda l-oħra, il-Membri mhumiex favur il-fatt li fil-Pentagon qed jidhru pjanijiet biex titneħħa linja mir-regolamenti dwar it-trattament tad-detenuti, li tipprojbixxi trattament umiljanti.

Hemm ukoll pjanijiet li tiġi mħassra r-riferenza espliċita għall-Konvenzjoni ta' Ġinevra u għall-Konvenzjoni kontra t-torturi tal-Ġnus Magħquda mill-ktieb tar-regoli dwar interrogazzjonijiet ta' l-armata ta' l-Istati Uniti.

Ir-riżoluzzjoni tkompli tgħid li l-fatt li qed jinbena kamp ġdid, " li se jkollu t-tagħmir l-aktar modern iżda se jkun mingħajr twieqi, ma jindikax il-probabbilta' li dan il-kumpless se jingħalaq f'qasir żmien. "

Għalhekk, l-awtoritajiet ta' l-Istati Uniti huma mitluba jiżguraw li l-allegazzjonijiet kollha dwar torturi u trattament ħażin ieħor li jinvolvu l-personal ta' l-Istati Uniti jkunu " suġġetti għal investigazzjoni u proċess ġuridiku fil-pront, bir-reqqa u kredibbli ."

Skond il-Membri, titjib fil-kundizzjonijiet tad-detenzjoni tal-priġunieri ma jindirizzaż il-problema reali, li hija l-vjolazzjoni ta' l-istat ta' dritt, tal-liġi internazzjonali u ta' l-istandards tad-drittijiet tal-bniedem.

Fl-aħħar, il-Parlament qiegħed " jikkundanna kull forom ta' torturi u trattament ħażin u jerġa jisħaq fuq il-bżonn ta' konformita' mal-liġi internazzjonali ."

Proċedura: Riżoluzzjoni

20060608IPR08814 Riżoluzzjoni dwar is-sitwazzjoni tal-priġunieri fil-Guantanamo


Pospost il-vot dwar it-trasferiment tad-dejta personali fil-qafas tal-koperazzjoni ġudizzjarja u tal-pulizija

Ġustizzja u Intern

Il-Parlament Ewropew iddeċieda li jipposponi l-vot finali fuq rapport li japprova proposta għall-protezzjoni tad-dejta personali taċ-ċittadini pproċessata fil-qafas tal-koperazzjoni ġudizzjarja u tal-pulizija fi kwistjonijiet kriminali.

Huma ddeċiedew li jistennew sakemm il-Kunsill jerġa' jiltaqa' f'Lulja bit-tama li l-Presidenza Finlandiża tkun iktar lesta li tikkunsidra t-talbiet tal-Parlament.

Il-Membri huma ta' l-opinjoni li permezz ta' din il-proposta, il-prinċipji ta' l-UE dwar il-protezzjoni tad-dejta għandhom isiru iktar uniformi u iktar konsistenti.

Il-proposta nħarġet wara l-Parlament kien ilu żmien twil jitlob għal ċerti standards dwar il-protezzjoni tad-dejta.

Għalkemm il-vot finali kien pospost, il-Membri xorta vvutaw fuq is-60 emenda mressqa sabiex juru biċ-ċar l-appoġġ tagħhom għal pożizzjoni tar-rapporteur Martine ROURE (PES, FR) u tal-Kumitat għal-Libertajiet Ċivili.

Il-MPE jridu japprovaw il-proposta tal-Kummissjoni biex il-protezzjoni legali ta' dejta personali tkun estiża għat-trasferiment ta' informazzjoni fil-qafas tal-koperazzjoni ġudizzjarja u tal-pulizija fi kwistjonijiet kriminali.

Dan il-qasam ta' politika jiddependi direttament mill-Istati Membri u s'issa ma kienx jaqa' fl-ambitu ta' liġijiet komunitarji eżistenti għall-protezzjoni tad-dejta.

L-emendi tal-Parlament jillimitaw l-użu ta' u l-aċċess għal dejta personali għall-każijiet fejn tassew ikun hemm bżonn u fejn is-sigurta' pubblika tkun mhedda.

Il-Parlament Ewropew ilu jitlob għal normi ta' protezzjoni tad-dejta fil-kuntest tal-koperazzjoni ġudizzjarja u tal-pulizija sa mill-ħolqien tat-tielet pilastru ta' l-oqsma tal-politika ta' l-UE.

Din il-kwistjoni saret iżjed importanti issa li l-Qorti Ewropea tal-Ġustizzja iddeċidiet li tannulla ftehim eżisteni bejn l-UE u l-gvern ta' l-Istati Uniti dwar it-trasferiment tad-dejta personali ta' passiġġieri ta' l-ajru li jkunu sejrin l-Istati Uniti.

Il-Membri jixtiequ li l-adozzjoni ta' dan l-abbozz ta' deċiżjoni tal-Kunsill issir malajr kemm jista' jkun għaliex għandha taffettwa ftehim ġejjieni ma' l-Istati Uniti.

Kriterji iktar stretti għal ġbir u l-aċċess għad-dejta

Fl-opinjoni tal-MPE, il-ġbir tad-dejta u l-aċċess għaliha minn gvernijiet nazzjonali jew awtoritajiet kompetenti għandu jkun limitat għal " għanijiet speċifiċi ", jekk ikun " assolutament neċessarju ", skond il-prinċipji ta' proporzjonalita' u neċessita' u "għall-għan tal-prevenzjoni ta' theddid għas-sigurta' pubblika jew lil persuna ".

Din id-dejta personali pprovduta lil Stat Membru tista' tiġi trasferita ulterjorment lejn Stat Membru ieħor " unikament bil-kunsens minn qabel ta' l-awtorita' li tkun bagħtet id-dejta personali jew li qegħditha għad-dispożizzjoni ."

Dejta sensittiva bħal dejta bijometrika u profili DNA għandu jkollhom salvagwardji speċifiċi addizzjonali sabiex ikun żgurat li dawn huma akkurati.

Il-livell ta' eżattezza ta' din id-dejta jistgħu jiġu kontestati mill-persuna konċernata.

Il-Membri jixtiequ wkoll li jkun hemm trattament differenti tad-dejta personali skond l-istat ta' dak li jkun.

Għalhekk, informazzjoni dwar " persuni li mhumiex suspettati ma tistax tiġi pproċessata ħlief għar-raġunijiet li għalihom tkun inġabret, għal perjodu ta' żmien limitat, u bil-limitazzjonijiet adegwati rigward l-aċċess għaliha u t-trasferiment tagħha ."

Trasferiment lejn pajjiżi terzi

Il-Membri kienu mħassbin dwar il-fatt li pajjiżi terzi jistgħu potenzjalment jitolbu aċċess għal dejta personali fi ħdan il-ġlieda kontra t-terroriżmu u l-kriminalita' organizzata.

Għalhekk adottaw emenda li tipprojbixxi t-trasferiment ta' dejta lill-awtoritajiet kompetenti barra mill-UE ħlief jekk dan ikun " previst fil-liġi li b'mod ċar jobbligah jew jawtorizzah " u fost affarijiet oħra, jekk l-Istati Membri jkunu jistgħu jiżguraw li jkun hemm livell xieraq ta' protezzjoni tad-dejta.

L-unika eċċezzjoni hija fil-każ li dan ikun " assolutament neċessarju biex jiġu salvagwardati l-interessi essenzjali ta' Stat Membru jew għall-prevenzjoni ta' periklu serju imminenti li jhedded is-sigurta' pubblika jew persuna jew persuni partikolari ."

Il-Membri jixtiequ wkoll li ċ-ċittadini jkollhom id-dritt li jiċħdu l-eżattezza ta' xi dejta personali u li ssir annotazzjoni tagħha.

Barra minn hekk, għandu jkun hemm il-possibilita' li jsiru sanzjonijiet kriminali f'każ ta' reati li jiġu kommessi intenzjonalment jew li jirriżultaw minn negliġenza gravi mill-awtoritajiet.

Proċedura: Konsultazzjoni Dibattitu: 13.06.06

20060614IPR09001 Protezzjoni ta' data personali (kooperazzjoni ġudizzjarja u tal-pulizija)


Is-sħubija tar-Rumanija u l-Bulgarija ma' l-Unjoni Ewropea

Kunsill Ewropew

Il-MPE adottaw riżoluzzjoni li permezz tagħha affermaw li l-objettiv komuni u dikjarat ta' l-UE huwa li s-sħubija tal-Bulgarija u r-Rumanija jseħħ fl-1 ta' Jannar 2007.

Il-Parlament talab lill-Kunsill Ewropew biex waqt il-laqgħa tal-15 u s-16 ta' Ġunju, iżomm l-impenn tiegħu għad-dħul tal-Bulgarija u r-Rumanija fl-UE fl-1 ta' Jannar 2007 jekk dawn ikunu lesti.

Għalkemm hekk kif innutat il-Kummissjoni, sar titjib sinifikanti mill-Bulgarija u r-Rumanija, għad hemm " numru ta' oqsma limitati fejn il-progress għadu mhux kompletament sodisfaċenti ".

Għalhekk, il-Membri jridu li l-Bulgarija u r-Rumanija jieħdu passi immedjati sabiex itejbu dawn in-nuqqasijiet ħalli jkunu jistgħu jissieħbu ma' l-Unjoni fl-1 ta' Jannar 2007.

Dan għandu jsir " fuq il-kundizzjoni li jittieħdu l-miżuri kollha meħtieġa sabiex jiġu solvuti l-problemi li fadal ".

Il-Parlament enfasizza wkoll il-bżonn li ż-żewġ pajjiżi jkomplu jsaħħu r-riforma fil-ġustizzja li għaddejja bħalissa " billi jkomplu jikkonsolidaw it-trasparenza, l-effiċjenza u l-imparzjalita' tas-sistema ġudizzjarja ", u li juru aktar riżultati konkreti fil-ġlieda kontra l-korruzzjoni.

Għandha tingħata enfasi speċjali fuq il-ġlieda kontra t-traffikar tal-bnedmin u fil-każ tal-Bulgarija, fuq il-ġlieda kontra l-kriminalita' organizzata.

Barra minn hekk, għandha tittejjeb serjament l-inklużjoni soċjali tal-komunitajiet Roma.

Skond il-Membri, il-gvernijiet tal-Bulgarija u tar-Rumanija għandhom jużaw ix-xhur li fadal sabiex jipproduċu riżultati konkreti ħalli jilħqu r-rekwiżiti meħtieġa għas-sħubija.

Il-forzi politiċi f'dawn il-pajjiżi għandhom jikkonċentraw l-attivitajiet tagħhom fuq li jissodisfaw il-kundizzjoniiet għas-sħubija u għandhom iżommu l-impenn politiku neċessarju sabiex jilħqu dan l-objettiv.

Id-deċiżjoni għas-sħubija ta' kull pajjiż għandha tittieħed fuq il-merti u l-kisbiet ta' dak il-pajjiż stess.

Madankollu skond il-Membri, " ikun merħba bih jekk, fuq il-bażi tal-progress miksub sa issa miż-żewġ pajjiżi u mill-attivitajiet tagħhom sabiex jiksbu aktar progress fil-ftit xhur li ġejjin, il-Bulgarija u r-Rumanija jistgħu jidħlu fl-Unjoni Ewropea flimkien u fl-istess data. "

Fl-aħħar il-Parlament talab lill-Kummissjoni biex tipprovdi lill-Bulgarija u lir-Rumanija bi gwida ċara dwar ir-riżultati li huma mistennija li joħorġu mill-analiżi tagħha.

L-Istati Membri ġew mitluba jagħlqu l-proċess ta' ratifikazzjoni għas-sħubija tal-Bulgarija u r-Rumanija fil-ħin.

Proċedura: Riżoluzzjoni

20060608IPR08816 Riżoluzzjoni dwar is-sħubija tal-Bulgarija u r-Rumanija


Il-passi li jmiss għall-perjodu ta' riflessjoni dwar il-ġejjieni ta' l-Ewropa

Futur ta' l-Ewropa/Integrazzjoni Ewropea

Il-Parlament Ewropew adotta riżoluzzjoni dwar il-passi li jmiss għall-perjodu ta' riflessjoni dwar il-ġejjieni ta' l-Ewropa.

Permezz ta' din ir-riżoluzzjoni, għamel sejħa sabiex il-Kunsill Ewropew joħroġ proposta ċara dwar kif se jkomplu mexjin l-affarijiet rigward it-Trattat Kostituzzjonali sa mhux aktar tard mit-tieni nofs ta' l-2007.

Il-Membri kkonfermaw li l-perjodu ta' riflessjoni għandu jkun estiż sa nofs l-2007 sabiex jinstab ftehim qabel l-elezzjonijiet Ewropej li jmiss fis-sena 2009.

Ir-riżoluzzjoni, adottata b'347 vot favur, 212 kontra u 70 astensjoni, tfakkar li f'uħud mill-Istati Membri tnieda dibattitu effettiv dwar il-ġejjieni ta' l-Unjoni Ewropea, li jinvolvi kemm parteċipanti politiċi kif ukoll ċittadini.

Madankollu, għadu ma tnediex dibattitu sħiħ fl-Istati Membri kollha, speċjalment dawk li għadhom ma rratifikawx it-Trattat Kostituzzjonali.

L-istituzzjonijiet ta' l-Unjoni Ewropea qed jikkontribwixxu għal dan id-dibattitu billi qed jorganizzaw fora pubbliċi ta' diskussjoni, inklużi fora on-line , fil-postijiet tax-xogħol tagħhom stess, kif ukoll f'postijiet magħżula fl-Istati Membri.

Bl-adozzjoni ta' din ir-riżoluzzjoni, il-MPE ikkonfermaw l-impenn tagħhom li tinstab soluzzjoni kostituzzjonali għall-Unjoni Ewropea sa l-2009.

Huma għamlu sejħa biex l-Istati Membri jelaboraw xenarji kredibbli dwar kif għandhom il-ħsieb li jmexxu il-proċedura ta' ratifika 'il quddiem, sa tmiem il-perjodu ta' riflessjoni.

Il-Membri wissew kontra kontra kull tentattiv biex jisfaxxa l-kompromess globali li diġa' nkiseb minħabba li dan " iqajjem dubji serji dwar il-proġett politiku Ewropew u joħloq ir-riskju ta' Unjoni mdgħajfa u maqsuma ."

Għalhekk, il-Parlament ikkonferma l-oppożizzjoni tiegħu għall-idea li partijiet mill-pakkett ta' ftehima għall-kostituzzjoni jkunu implimentati biċċa biċċa.

Reġa' afferma wkoll " l-oppożizzjoni tiegħu għal ħolqien immedjat ta' gruppi tal-qalba ta' ċerti Stati Membri bħala mezz biex jiġi evitat il-proċess kostituzzjonali għall-Unjoni kollha kemm hi ."

Il-Kunsill Ewropew ġie mistieden jitlob li jkun hemm impenji ċari mingħand kull Stat Membru dwar kif huwa qiegħed jipproponi li " joħloq u jiżvolġi dibattitu pubbliku miftuħ u strutturat li jiffoka fuq il-mistoqsijiet ewlenin dwar il-futur ta' l-Ewropa matul il-perjodu ta' riflessjoni estiż ."

Barra dan, għandu jiżviluppa kalendarju politiku sabiex isir djalogu mar-rappreżentanti ta' Franza u ta' l-Olanda, fejn ir-referendum dwar it-Trattat Kostituzzjonali kellu riżultat negattiv.

L-għan huwa li jiġi esplorat jekk u taħt liema kundizzjonijiet ikun jidher possibbli għalihom li jissuktaw bil-proċedura tar-ratifika.

Il-Kummissjoni ġiet imħeġġa tippreżenta road-map biex tgħin lill-Kunsill Ewropew fl-implimentazzjoni ta' dan il-kalendarju politiku.

Il-Kummissjoni ġiet mitluba wkoll tħejji studju dwar l-ispejjeż li jirriżultaw mill-fatt li t-Trattat Kostituzzjonali mhix se jidħol fis-seħħ fl-1 ta' Novembru 2006, kif kien ittamat oriġinarjament.

Fit-8 u d-9 ta' Mejju ta' din is-sena saret laqgħa konġunta bejn Membri tal-Parlament Ewropew u tal-parlamenti nazzjonali ta' l-Istati Membri ta' l-Unjoni, li tat bidu għad-dimensjoni interparlamentari tad-dibattitu dwar il-futur ta' l-Ewropa.

Wara d-diskussjonijiet li saru, il-Parlament afferma l-impenn tiegħu biex ikompli d-djalogu interparlamentari dwar il-proċess kostituzzjonali.

Proċedura: Riżoluzzjoni

20060614IPR08992 Riżoluzzjoni dwar il-passi li jmiss għall-perjodu ta' riflessjoni dwar il-ġejjieni ta' l-Ewropa


It-trasferiment ta' persuni kundannati bejn l-Istati Membri ta' l-UE

Ġustizzja u Intern

Il-MPE adottaw rapport imħejji minn Ioannis VARVITSIOTIS (EVP-ED, EL) dwar l-inizjattiva tar-Repubblika ta' l-Awstrija, tar-Repubblika tal-Finlandja u tar-Renju ta' l-Iżvezja biex jitħaffef il-proċess li bih persuni kundannati jiġu trasferiti lejn Stat partikulari li b'xi mod dik il-persuna jkollha rabtiet miegħu, bħal nazzjonalita' jew residenza legali.

L-għan huwa li sseħħ l-aqwa rijabilitazzjoni soċjali.

Din il-proposta għal Deċiżjoni ta' Qafas tal-Kunsill dwar l-ordni ta' infurzar Ewropea u t-trasferiment ta' persuni kundannati bejn l-Istati Membri ta' l-Unjoni Ewropea tagħti l-possibilita' ta' mekkaniżmu mgħaġġel " għar-rikonoxximent u l-infurzar minn Stat Membru li dik il-persuna hija ċittadina tiegħu, fejn hija residenta legali jew għandha rabtiet mill-qrib, ta' pieni li jinvolvu t-tiċħid tal-liberta' jew miżuri ta' sigurta' li ġew imposti fuq dik il-persuna minn qorti ta' Stat Membru ieħor ."

Dan għandu jsir billi jinħareġ ċertifikat.

Is-sentenza għandha tkun itwal minn 3 snin u wara t-trasferiment, il-persuna kundannata tkun għad trid tiskonta talanqas perjodu ta' sitt xhur tal-piena.

Ir-rikonoxximent tas-sentenza għandha tittieħed fi żmien 30 ġurnata waqt li l-infurzar tagħha għandu jsir f'mhux iktar minn 60 ġurnata.

Waħda mill-kwistjonijiet prinċipali kienet dwar jekk il-kundannat għandux jagħti l-approvazzjoni tiegħu għat-trasferiment.

Skond il-Membri, il-persuna kkonċernata dejjem għandu jkollha l-opportunita' li tagħti l-opinjoni tagħha dwar it-trasferiment, anke jekk il-kunsens tagħha jkunx meħtieġ biex titressaq l-ordni għat-trasferiment.

Barra minn hekk, l-opinjoni tal-persuna kkonċernata għandha titqies meta jiġi deċiż jekk l-ordni għandhiex tinħareġ u f'liema Stat għandha titressaq.

Il-MPE adottaw ukoll xi emendi li jiżguraw li l-Istat Membru li jkun ser jirċievi l-kundannat ikun jista' jirrifjuta t-trasferiment jekk ma jiġux sodisfatti r-rekwiżiti neċessarji.

Huma qalu wkoll li kwalunkwe amnestija, maħfra jew reviżjoni tista' tingħata mill-Istat li jkun irċieva l-persuna kundannata wara konsultazzjoni bejn iż-żewġ Stati Membri.

Fl-aħħar, il-Parlament irid ukoll li l-vittmi tar-reat jiġu infurmati li teżisti applikazzjoni għar-rikonoxximent u t-trasferiment ta' l-infurzar tal-piena lejn pajjiż ieħor ta' l-UE.

Ir-rapport kien adottat b'484 vot favur, 53 kontra u 9 astensjonijiet.

Il-Kunsill qed jippjana li jadotta deċiżjoni dwar din il-kwistjoni matul il-Presidenza Finlandiża.

In-negozjati bejn l-Istati Membri dwar fost affarijiet oħra, jekk hemmx bżonn li tintalab approvazzjoni għat-trasferiment mill-persuna kundannata, għadhom għaddejjin.

Id-deċiżjoni tal-Kunsill tirrikjedi l-unanimita'.

Matul id-dibattitu li sar qabel il-vot, John ATTARD-MONTALTO qal: " Skond il-Konvenzjoni tal-Kunsill ta' l-Ewropa dwar it-trasferiment ta' persuni kundannati, li ġiet iffirmata mill-Istati Membri kollha, persuni kundannati jistgħu jiġu trasferiti biex jiskontaw il-bqija tas-sentenza tagħhom, taħt tliet kundizzjonijiet: lejn l-istat ta' nazzjonalita' tagħhom, bl-approvazzjoni tagħhom u b'dik ta' l-istati involuti.

Din l-inizjattiva hija differenti għaliex tipprovdi mekkaniżmu mgħaġġel għar-rikonoxximent u l-infurzar minn Stat Membru ta' sentenza li tinvolvi d-deprivazzjoni tal-liberta' jew miżuri ta' sigurta' imposti fuq dik il-persuna minn qorti ta' Stat Membru ieħor.

Skond it-test, il-persuna għandu jkollha n-nazzjonalita' ta' dak l-Istat Membru, tkun residenta legali hemmhekk jew ikollha rabtiet mill-qrib miegħu.

Hemm bżonn ta' tip ta' kjarifika, u l-kriterji għandhom isiru iktar preċiżi għaliex, ta' l-inqas hekk kif mitkub fit-test, mhux dejjem hemm distinzjoni ċara bejn persuni bin-nazzjonalita', residenza legali u rabtiet mill-qrib.

Hemm bżonn ukoll li tkun iċċarata t-tifsira ta' 'rabtiet mill-qrib'.

Biex nikkonkludi, nixtieq nirreferi għal xenarju fejn it-trasferiment ta' persuna kundannata għandu jkun irrakkomandat għal raġunijiet umanitarji, relatati mal-familja tal-persuna.

Riċentement ġejt mistoqsi nevalwa l-possibilta' li Abdelbaset Ali Mohmed al-Megrahi, li qed jiskonta sentenza fl-Iskozja minħabba t-traġedja ta' Lockerbie, jiskonta l-bqija tas-sentenza f'Malta.

Madankollu, f'dan il-każ, dan ikun possibbli biss jekk il-kriterji jkunu distini u jekk il-kunċett ta' 'rabtiet mill-qrib' ikun interpretat b'mod wiesa' ."

Proċedura: Konsultazzjoni Dibattitu: 13.06.06

20060609IPR08836 Ordni ta' nfurzar Ewropew u t-trasferiment ta' persuni li ngħataw sentenza


Strateġija kontra d-diskriminazzjoni u għal opportunitajiet ugwali għal kulħadd

Ġustizzja u Intern

Il-MPE adottaw rapport imħejji minn Tatjana ŽDANOKA (Greens/EFA, LV) dwar strateġija kontra d-diskriminazzjoni u għal opportunitajiet ugwali għal kulħadd.

Skond il-Membri, hemm bżonn li l-ġlieda kontra d-diskriminazzjoni tkun ibbażata fuq l-edukazzjoni, il-promozzjoni ta' l-aħjar prattika u kampanji mmirati għall-pubbliku ġenerali u dawk l-oqsma u s-setturi fejn hemm diskriminazzjoni.

Ir-rapport adottat jenfasizza l-fatt li l-ġlieda kontra d-diskriminazzjoni għandha tkun ibbażata fuq l-għarfien ta' l-impatt soċjali u ekonomiku tal-fenomenu.

Il-MPE għamlu sejħa sabiex l-Istati Membri jinvolvu l-NGOs mill-qrib fil-politika tagħhom kontra d-diskriminazzjoni sabiex dawn, flimkien mal-livelli kollha tal-gvern, inklużi l-livelli lokali u reġjonali, ikunu jistgħu jgħaddu dan l-għarfien.

Ir-rapport jisħaq dwar l-importanza li jiġu adottati miżuri pożittivi favur ċerti gruppi fis-soċjeta' partikolarment żvantaġġjati jew ta' dawk li huma mċaħħda mid-drittijiet tagħhom sabiex dawn ikunu jistgħu " jintegraw u ikollhom sehem effettiv fil-ħajja fis-soċjeta', b'mod li jkunu jistgħu jinfluenzaw id-deċiżjonijiet li jikkonċernawhom. "

Madankollu, skond il-Parlament, huwa essenzjali li jiġi enfasizzat li azzjoni pożittiva ma tfissirx diskriminazzjoni pożittiva.

Ir-rapport jagħti eżempji konkreti ta' azzjoni pożittiva, li jinkludu, pereżempju: ir-reviżjoni u l-aġġornar tal-politika u l-prattika tar-reklutaġġ biex jiġu identifikati u mneħħija dawk li jwasslu għal diskriminazzjoni; it-teħid ta' passi biex l-opportunitajiet li jkunu jeżistu jinġiebu għall-attenzjoni ta' gruppi żvantaġġati; l-iffissar ta' objettivi biex titjieb ir-rappreżentazzjoni ta' gruppi żvantaġġati fost il-ħaddiema; jew il-forniment ta' assistenza biex gruppi żvantaġġati jiġu mgħejjuna jipparteċipaw fis-soċjeta' kollha kemm hi.

Punt ieħor imqajjem fir-rapport huwa dwar id-diskriminazzjoni kontra koppji ta' l-istess sess.

Il-Membri ħeġġew lill-Kummissjoni biex tressaq proposti biex tiġi projbita " id-diskriminazzjoni li jbatu fil-ħajja tagħhom ta' kuljum koppji ta' l-istess sess - kemm jekk miżżewġa jew kif ukoll jekk f'partnership reġistrat ".

Dan għandu jkun il-każ b'mod partikolari meta dawn jeżerċitaw id-dritt għal moviment ħieles imħaddan fil-liġi ta' l-UE.

Huma jridu wkoll li f'dan il-qasam jiġi applikat il-prinċipju ta' rikonoxximent reċiproku.

Barra minn hekk, il-Membri saħqu wkoll dwar il-fatt li l-Istati Membri m'humiex miżmuma milli jieħdu miżuri fl-interess ta' gruppi partikolari oħra li jinsabu f'riskju kbir ta' emarġinazzjoni soċjali, " bħal m'huma individwi għaddejjin mill-proċess ta' rkuprar mid-dipendenza fuq sustanzi stupefaċenti, dawk li rkupraw mid-dipendenza li kellhom u dawk li kienu l-ħabs - individwi li għaddejjin mill-proċess ta' riintegrazzjoni soċjali ."

Il-MPE laqgħu l-inizzjattiva tal-Kummissjoni biex titnieda Sena Ewropea għall-Opportunitajiet Indaqs fl-2007 u jittamaw li din tgħin tqajjem kuxjenza dwar id-diversi forom ta' diskriminazzjoni u ta' diskriminazzjoni multipla.

Mill-banda l-oħra, huma jiddeploraw il-fatt li l-Karta tad-Drittijiet Fundamentali għadha ma saritx torbot legalment, u jridu li din is-sitwazzjoni tiġi rranġata.

Il-Parlament stieden lill-Kunsill biex jadotta l-proposta tal-Kummissjoni dwar il-ġlieda kontra r-razziżmu u l-ksenofobija, li għandha " tindirizza espliċitament lill-omofobija, l-anti-semitiżmu, l-iżlamofobija, u tipi oħra ta' stmellija jew mibegħda msejsa fuq l-etniċita', ir-razza, l-orjentazzjoni sesswali, ir-reliġjon jew raġunijiet irrazzjonali oħra ."

Din il-proposta hija intenzjonata biex il-vjolenza razzista u ksenofoba tiġi kwalifikata bħala infrazzjoni penali u għalhekk ikun jista' jkun hemm sanzjonijiet għal din it-tip ta' vjolenza.

Proċedura: Inizjattiva Dibattitu: 13.06.06

20060609IPR08832 Strateġija għan-non-diskriminazzjoni u għal opportunitajiet ugwali għal kulħadd


Il-MPE japprovaw programm ta' €50 biljun għar-riċerka u l-iżvilupp

Iktar fondi għar-riċerka

L-UE trid talloka parti ikbar mill-baġit tagħha għall-qasam tar-riċerka u l-iżvilupp.

Il-MPE adottaw rapport dwar is-Seba' Programm ta' Qafas għar-Riċerka u l-Iżvilupp u għalkemm uħud kienu jippreferu kieku ġew allokati iktar fondi, il-Parlament approva baġit ta' iktar minn €50 biljun għall-perjodu 2007-2013.

Dan l-ammont jirrappreżenta żieda sostanzjali meta kkomparat mal-programm ta' qabel.

Il-PE stabilixxa wkoll kriterji għall-finanzjament ta' riċerka li tuża ċelloli embrijoniċi ewlenin.

Il-Parlament Ewropew adotta żewġ rapporti mħejjin minn Jerzy BUZEK (EPP-ED, PL).

L-ewwel rapport huwa dwar is-seba' programm ta' qafas għar-Riċerka u l-Iżvilupp (FP7), li wasal fl-ewwel qari tal-proċedura ta' kodeċiżjoni, waqt li t-tieni rapport huwa dwar ir-riċerka fil-qasam nukleari, fi ħdan il-EURATOM.

Is-Seba' Programm ta' Qafas għar-Riċerka u l-Iżvilupp

Il-Parlament laqa' b'mod ġenerali, il-proposta tal-Kummissjoni dwar il-ġejjieni tar-riċerka u l-iżvilupp Ewropew fil-perjodu 2007-2013.

Il-Membri qablu ma' l-istruttura ġenerali tas-Seba' Programm ta' Qafas (FP7) li għandu jkun magħmul minn erba' programmi speċifiċi (Koperazzjoni, Ideat, Nies, Kapaċitajiet) li jkopru oqsma tematiċi varji.

Il-baġit

Il-Parlament adotta emenda sabiex il-baġit tal-Programm ikun jikkonforma mal-ftehim dwar il-Perspettivi Finanzjarji.

Għalhekk, minflok il-72,726 miljun ewro proposti mill-Kummissjoni, il-Programm ser ikollu baġt ta' €50,521 miljun fuq tul ta' seba' snin.

Din hija żieda sostanzjali fil-baġit meta kkomparat mas-Sitt Programm ta' Qafas (2000-2006), li kellu baġita ta' €16,279.

Barra minn hekk, il-Membri biddlu l-allokazzjoni ta' dawn il-fondi fost il-partijiet differenti tal-Programm.

Kwistjonijiet etiċi

Maġġoranza tal-Membri qablu mal-pożizzjoni tal-Kumitat għall-Industrija, l-Enerġija u r-Riċerka u adottaw emenda li tgħid li r-riċerka fuq l-użu taċ-ċelloli umani, kemm adulti u kemm embrijoniċi, tista' tkun iffinanzjata, skond il-kontenut tal-proposta xjentifika u skond il-qafas legali ta' l-Istati Membri involuti (284 vot favur, 249 kontra, 32 astensjoni).

Dwar l-użu taċ-ċelloli embrijoniċi ewlenin umani, l-istituzzjonijiet, l-organizzazzjonijiet u r-riċerkaturi għandhom ikunu suġġetti għal liċenzjar u kontrolli stretti skond il-qafas legali ta' l-Istati Membri involuti.

Emenda oħra li kienet qed titlob biex l-iffinanzjar tar-riċerka tkun limitata għal dawk il-linji ta' ċelluli staminali embrijoniċi maħluqa qabel il-31 ta' Diċembru 2003, ma ġietx adottata (255 vot favur, 274 kontra u 35 astensjoni).

Kien hemm emenda oħra li wkoll ma ġietx adottata dwar il-fatt li l-użu ta' embriji u ta' ċelluli formattivi embrijoniċi għal skopijiet ta' riċerka xjentifika m'għandux ikun ffinanzjat taħt is-seba' Programm ta' Qafas (238 vot favur, 287 kontra u 40 astensjoni).

Fl-istess ħin, skond il-Parlament, l-FP7 m'għandux jiffinanzja riċerka immirata lejn cloning uman għal skopijiet ta' riproduzzjoni; riċerka biex tibdel il-wirt ġenetiku tal-bniedem u li tista' tagħmel il-bidliet ereditabbli; riċerka maħsuba biex toħloq embrijoni tal-bniedem għall-iskop ewlieni ta' riċerka jew bl-iskop li tipprokura stemmi ċellulari, inkluż permezz ta' trasferiment ta' ċelluli somatiċi nukleari.

Għajnuna għall-SMEs, ir-riċerkaturi żgħażagħ u n-nisa

Il-Membri jridu jinkoraġġixxu il-parteċipazzjoni ta' intrapriżi żgħar u ta' daqs medju fl-FP7 u jsaħħu l-pożizzjoni tar-riċerkaturi żgħażagħ u nisa fil-qasam tax-xjenza.

Għalhekk insistew li mill-inqas 15% tal-baġit tal-programm tal-Koperazzjoni ikunu allokatti lill-SMEs.

Iridu jiżguraw ukoll li l-SMEs ikollhom aċċess aħjar għal għall-fondi li jingħataw minn qabel.

Fil-każ li strumenti apposta għall-SMEs jitgħabbew iżżejjed, il-Membri jridu li ssir reviżjoni ta' l-istrumenti differenti ta' l-FP sabiex il-fondi jiġu allokati għall-istrumenti li l-iktar huma mitluba.

Il-Parlament introduċa wkoll mekkaniżmu ġdid ta' " vawċers ta' għarfien " għall-SMEs sabiex ikunu jistgħu jappoġġjaw it-tixrid ta' l-għarfien.

Il-Parlament adotta wkoll emendi oħrajn biex jinkoraġġixxi r-riċerkaturi żgħażagħ u jappoġġja il-karriera xjentifika tagħhom minn kmieni.

Barra dan, introduċa wkoll miżuri oħrajn biex titnaqqas it-" telf ta' l-aħjar imħuħ ", bħal per eżempju għotjiet għar-riintegrazzjoni.

Il-Membri jridu wkoll li jsiru sforzi biex jiġu nklużi iktar riċerkaturi nisa fil-programmi.

Awtonomija reali għall-Kunsill Ewropew għar-Riċerka

Il-Membri laqgħu l-proposta li jinħoloq Kunsill Ewropew għar-Riċerka, strument ġdid biex jappoġġja " riċerka fuq il-fruntieri ", immexxija mir-riċerkatur.

Madankollu, jridu jkunu ċerti li dan il-Kunsill ikun tassew awtonomu.

Għalhekk qed jissuġġerixxu li għall-ewwel dan jieħu l-forma ta' Aġenzija Eżekuttiva u wara perjodu qasir ta' tranżizzjoni, jsir struttura indipendenti.

Il-Kummissjoni hija mitluba tressaq proposta lill-Parlament u lill-Kunsill fi ħdan il-proċedura ta' kodeċiżjoni, sabiex dan il-Kunsill isir struttura permanenti u legalment indipendenti.

Il-Kumitat qed isostni li sa l-2008 għandha issir analiżi indipendenti ta' l-istrutturi u l-mekkaniżmi ta' dan il-Kunsill għar-Riċerka.

Imbagħad dawn l-istrutturi u mekkaniżmi jkunu jistgħu jinbidlu skond ir-riżultati ta' din l-analiżi.

Sabiex ma jkunx hemm wisq amministrazzjoni, il-MPE adottaw emenda sabiex l-ispejjeż amministrattivi u dawk relatati ma' l-istaff tal-Kunsill għar-Riċerka ma jkunux jammontaw għal iktar minn 3% tal-baġit annwali tiegħu.

Prijoritajiet ta' l-FP7

Numru kbir ta' emendi għandhom x'jaqmsu mad-disa' oqsma tematiċi li huma definiti b'mod ġenerali fil-proposta tal-Kummissjoni.

Il-Membri qablu ma' l-għażla ta' dawn l-oqsma iżda jixtiequ jkabbru l-ambitu u jiċċaraw id-definizzjonijiet tal-Kummissjoni.

Iridu wkoll iżidu numru ta' attivitajiet li jaqgħu taħt kull qasam u li skond huma għandhom jirċievu appoġġ mill-Komunita'.

L-oqsma tematiċi tas-saħħa u ta' l-enerġija huma prijorita' għall-Parlament.

Dwar il-qasam ta' l-enerġija (li għalih il-Parlament irid jalloka € 2415 miljun), il-Membri jridu li bejn wieħed u ieħor żewġ terzi mill-baġit għal din it-tema jmur għar-riċerka mwettqa skond it-tliet attivitajiet ta' enerġija li tiġġedded, u l-effiċjenza u l-iffrankar ta' l-enerġija.

Fl-aħħar, il-Membri jixtiequ jifirdu it-tema "Sigurta' u Spażju", u għalhekk il-fondi mill-FP7 għandhom jitqassmu bejn dawn l-għaxar oqsma tematiċi:

- Is-Saħħa;

- L-Ikel, l-Agrikoltura u l-Bijoteknoloġija;

- It-Teknoloġiji ta' l-Informatika u l-Komunikazzjoni;

- In-Nanoxjenzi, in-Nanoteknoloġiji, il-Materjali u Teknoloġiji ġodda tal-Produzzjoni;

- L-Enerġija;

- L-Ambjent (inkluż it-Tibdil fil-Klima);

- It-Trasport (inkluża l-Aeronawtika);

- Ix-Xjenzi Soċjo-ekonomiċi u l-Umanistika;

- Is-Sigurta'

- L-Ispazju

Reviżjoni

Il-Parlament irid li ssir evalwazzjoni tal-Programm ta' Qafas b'mod kontinwu u sistematiku.

Skond il-Membri, il-Kummissjoni għandha mhux biss tagħmel evalwazzjoni fis-sena 2019, iżda għandhom isiru żewġ evalwazzjonijiet interim, wieħed fl-2009 u ieħor fl-2011.

Dwar kwistjonijiet etiċi, il-Membri jridu li r-reviżjoni ta' l-oqsma tar-riċerka għandha ssir fit-tieni fażi tal-FP7 fid-dawl tal-progress xjentifiku li jkun sar.

Il-Programm ta' Qafas tal-EURATOM

Il-Parlament adotta wkoll rapport ieħor dwar is-Seba' Programm ta' Qafas tal-Komunita' Ewropea għall-Enerġika Atomika (EURATOM), għar-riċerka nukleari u attivitajiet ta' taħriġ għall-perjodu 2007-2011, b'457 vot favur, 97 kontra u 22 astensjoni.

Waqt li l-Kummissjoni kienet ipproponiet li l-baġit ġenerali ta' dan il-programm ikun ta' €3092, dan se jkun ta' €2751 miljun.

Proċedura: Kodeċiżjoni (I) Dibattitu: 13.06.06 Vot: 15.06.06

20060608IPR08813 "Ir-riċerka u l-iżvilupp fil-perjodu 2007-2013" Ir-riċerka, l-iżvilupp teknoloġiku u l-attivitajiet ta' dimostrazzjoni (mill-2007 sa l-2013) Ir-riċerka nukleari u l-attivitajiet ta' taħriġ (mill-2007 sa l-2011)


L-interessi finanzjarji ta' l-UE u l-ġlieda kontra l-frodi

Baġit

Bħal kull sena, il-MPE adottaw rapport imħejji minn Herbert BÖSCH (PES, AT) dwar il-ħarsien ta' l-interessi finanzjarji tal-Komunitajiet u l-ġlieda kontra l-frodi.

Il-Membri enfsizzaw il-fatt li fis-sena 2004 ġew irrappurtati irregolaritajiet u frodi li jammontaw għal total ta' €982.3 miljun mill-Istati Membri, fl-oqsma tar-riżorsi proprji, ta' l-agrikoltura u tal-politika strutturali.

Huma fakkru li għas-sena 2003, l-ammont irrappurtat kien ta' €922 miljun, waqt li għas-sena 2002, dan kien ta' €1.15 biljun.

Iċ-ċifri għall-2004 jistgħu jinqasmu kif ġej:

Riżorsi proprji: €205.7 miljun (għas-sena 2003: €269.9 miljun, għas-sena 2002: €341.9 miljun);

Garanziji tal-Fond Ewropew ta' Orjentazzjoni u Garanzija Agrikola (EOAGF): €82.1 miljun (għas-sena 2003: €169.7 miljun, għas-sena 2002: €198.1 miljun);

Miżuri dwar il-politika strutturali: €694.5 miljun (għas-sena 2003: €482.2 miljun, għas-sena 2002: €614.1 miljun);

Dwar il-politika strutturali, il-MPE qalu li fis-sena 2004 n-numru ta' irregolaritajiet reġa' għola sostanzjalment, u nnutaw fil-parti l-kbira tagħhom l-irregolaritajiet irrappurtati kienu kkawżati minn " miżuri li ma twettqux kif xieraq kif ukoll minn azzjonijiet li jmorru kontra d-dispożizzjonijiet tat-Trattat KE ."

Madankollu, huma enfasizzaw il-fatt li " varjazzjonijiet annwali ta' l-ammonti tal-ħsara rrappurtati m'għandhomx jingħataw importanza eżaġerata billi jistgħu jiddependu minn bosta fatturi ."

It-tkabbir ta' l-UE

Il-Membri wrew tħassib dwar il-fatt li fil-qasam ta' l-għajnuna ta' qabel l-adeżjoni, il-Kummissjoni, f'90% tal-każi rrappurtati, la kienet kapaċi tivverifika n-natura ta' l-irregolaritajiet irrappurtati u lanqas l-ammonti diġa rkuprati jew li jridu jiġu rkuprati.

Skond il-Kummissjoni, dan huwa riżultat ta' " nuqqas ta' esperjenza tal-pajjiżi konċernati ".

Il-ġlieda kontra l-kuntrabandu tas-sigaretti

Ir-rapport adottat jgħid li skond l-istimi ta' l-Istati Membri, fis-sena 2004 ntilfu madwar €418.5 miljun mir-riżorsi proprji minħabba l-kuntrabandu tas-sigaretti.

Din is-somma hija d-doppju tas-somma tad-danni meta mqabbla mas-sena 2003 (madwar €200 miljun).

Fl-2004 ġew ikkonfiskati iktar minn 3.5 biljun sigarett mill-awtoritajiet kompetenti.

Il-Membri saħqu dwar l-importanza tal-ftehim dwar il-ġlieda kontra l-kuntrabandu tas-sigaretti bejn il-Kummissjoni flimkien ma' wħud mill-Istati Membri u l-kumpanija tat-tabakk Philip Morris International (PMI).

Malta wkoll iffirmat dan il-ftehim f'Lulju 2004.

Madankollu l-Parlament m'huwiex kuntent bil-fatt li s'issa l-Kummissjoni ma kenitx f'kundizzjoni li tuża sew il-ħlasijiet li ngħataw mill-PMI permezz tal-Ftehim għal miżuri fil-ġlieda kontra l-frodi, " li jirrappreżentaw prijorita' biex jiġu evitati l-kuntrabandu tas-sigaretti u l-piraterija tad-ditti ".

Il-ġlieda kontra l-frodi fil-qasam tal-VAT

Il-Parlament wera wkoll tħassib dwar il-ħsara finanzjarja li tinħoloq mill-hekk imsejħa tranżazzjonijiet "karużel".

L-Istitut Ġermaniż għar-Riċerka Ekonomika kkalkula li t-telf fid-dħul nazzjonali mill-VAT għas-snin 2003 sa l-2005 jammonta għal bejn 17 u 18-il biljun ewro s-sena.

Dan huwa ekwivalenti għal telfa mill-Istati Membri ta' madwar 10% tad-dħul mill-VAT kull sena.

Ir-rapport jinnota li terz minn dan it-telf huwa attribwit lit-tranżazzjonijiet "karużel" bejn il-fruntieri.

Punt ieħor li tqajjem huwa dwar ir-rinnovazzjoni tal-Binja Berlaymont tal-Kummisjoni.

Il-Parlament m'huwiex sodisfatt bl-informazzjoni mhux ċara tal-Kummissjoni dwar din ir-rinnovazzjoni u qed jistaqsi jekk kienx hemm irregolaritajiet minn partijiet terzi.

Barra dan, il-Membri jridu jkunu jafu x'miżuri amministrattivi ttieħdu fi ħdan il-Kummissjoni fil-każ ta' irregolaritajiet.

L-OLAF

Dwar l-OLAF - l-uffiċċju Ewropew ta' kontra l-frodi, il-Membri nnutaw li fil-perjodu kopert mir-rapport, dan irreġistra 720 każ ġdid, u li b'kollox, sa l-aħħar tal-perjodu kopert mir-rapport, kien hemm 195 każ li qed jiġu eżaminati, 469 każ fejn bdew l-investigazzjonijiet u 655 każ li kienu jeħtieġu miżuri amministrattivi.

Il-Parlament talab lill-OLAF biex fir-rapport ta' l-attivitajiet tiegħu li jmiss jinfurmah dwar " il-miżuri amministrattivi, finanzjarji u penali adottati mill-Kummissjoni u mill-Istati Membri ibbażati fuq l-investigazzjonijiet ta' l-OLAF ."

Il-MPE laqgħu wkoll b'sodisfazzjon il-fatt li l-OLAF irnexxilu jqassar it-tul ta' żmien meħtieġ għall-investigazzjonijiet, minn 30 xahar (fis-sena 2000) għal 23 xahar (fis-sena 2004).

Matul id-dibattitu li sar qabel il-vot, Simon BUSUTTIL (EPP-ED, MT) tkellem f'isem il-Grupp tiegħu.

Huwa qal: " Nixtieq nwassal il-messaġġ li issa li kkonfermajna lill-kap ta' l-OLAF fil-ħatra tiegħu għandna nħallu lil dan l-uffiċċju jagħmel xogħolu mingħajr ma nagħmlulu bsaten fir-roti.

L-OLAF huwa uffiċċju kruċjali fil-ġlieda kontra l-frodi u għaldaqstant huwa importanti li nħalluh jaħdem b'serenita' u mhux taħt pressjoni u tensjoni kontinwa ġejja minn-naħa tagħna.

Jeħtieġ illi niftħu kapitlu ġdid u nħallu lill-OLAF jaħdem.

Imbagħad jekk l-OLAF ma jagħtix ir-riżultati, allura nerġgħu nitkellmu.

It-tieni punt: il-Kummissjoni għadha kif ħarġet proposti ġodda biex naġġornaw ir-regolament li jwaqqaf l-OLAF.

Aħna għandna interess kbir f'dan il-proċess u rridu naraw li dan it-tibdil iwassal għal uffiċċju ferm aktar b'saħħtu, ferm aktar effiċjenti u ferm aktar effikaċi f'xogħolu.

Dan jinkludi wkoll iżda, l-indipendenza ta' l-OLAF.

Il-grupp tagħna jagħti importanza kbira lill-protezzjoni ta' l-interessi finanzjarji ta' l-Unjoni Ewropea għar-raġuni sempliċi li għandna nuru mpenn ċar li l-flus ta' min qed iħallas it-taxxi mhux biss jintużaw sew iżda wkoll għandhom jidhru li qed jintużaw sew.

La l-UE qed tuża flus mħallsa mit-taxpayers dan huwa l-obbligu tagħna ."

Proċedura: Inizjattiva

20060609IPR08842 Il-ħarsien ta' l-interessi finanzjarji tal-Komunitajiet u l-ġlieda kontra l-frodi - Rapport annwali 2004


Iż-żieda fil-vjolenza razzista u omofobika fl-Ewropa

Ġustizzja u Intern

Il-MPE adottaw riżoluzzjoni dwar il-fatt li każijiet riċenti f'diversi Stati Membri qed juru żieda fil-vjolenza razzista u omofobika fl-Ewropa.

Permezz ta' din ir-riżoluzzjoni, il-Parlament ikkundanna "bil-qawwa kull attakk razzist u ta' mibegħda… u jesprimi s-solidarjeta' tiegħu mal-vittmi kollha ta' attakki ta' din ix-xorta u mal-familji tagħhom."

Ir-riżoluzzjoni, li kienet adottata b'301 vot favur, 161 kontra u 102 astensjoni, tfakkar li riċentement, diversi Stati Membri esperjenzaw atti vjolenti jew qtil li kienu motivati minn mibegħda razzista, ksenofobika u anti-Semitika.

Il-Membri ikkundannaw " bil-qawwa kull attakk razzist u ta' mibegħda, u jħeġġeġ lill-awtoritajiet nazzjonali kollha biex jagħmlu dak kollu li jistgħu biex jikkastigaw lil dawk li huma responsabbli u jiġġieldu l-klima ta' impunita' fir-rigward ta' dan l-attakki. "

Barra minn hekk, l-Istituzzjonijiet ta' l-Unjoni Ewropea, l-Istati Membri u l-partiti demokratiċi Ewropej kollha ukoll għandhom jikkundannaw " l-atti kollha ta' intolleranza u ta' inċitazzjoni għal mibegħda razzjali, kif ukoll l-atti kollha ta' fastidju jew vjolenza razzista ."

Wara ħames snin ta' negozjati, il-Kunsill għadu ma adottax il-proposta tal-Kummissjoni ta' l-2001 għal Deċiżjoni ta' Qafas biex jiġu miġġielda r-razziżmu u l-ksenofobija - strument siewi biex din tkun tista' tindirizza u tikkastiga lil dawk li jagħmlu atti kriminali ta' mibegħda razzjali.

Għalhekk, ir-riżoluzzjoni titlob li l-Kunsill jibda jaħdem fuqha u jilħaq ftehim b'mod urġenti sabiex id-Deċiżjoni tkun tinkludi wkoll " offiżi omofobiċi, anti-Semitiċi, Iżlamofobiċi u offiżi oħra motivati minn fobiji jew mibegħda bbażati fuq l-etniċita', ir-razza, l-orjentazzjoni sesswali, ir-reliġjon u bażijiet irrazzjonali oħra ."

L-Istati Membri huma mħeġġa jimplimentaw b'mod effettiv id-direttivi kontra d-diskriminazzjoni, filwaqt li l-Kummissjoni ġiet mitluba ttella' dawk l-Istati Membri li jonqsu milli jagħmlu dan quddiem il-Qorti tal-Ġustizzja.

Il-Kummissjoni ġiet ukoll mistiedna tkompli tiżviluppa politika anti-diskriminatorja flimkien mal-politika emerġenti tagħha dwar l-integrazzjoni.

Ir-riżoluzzjoni tiġbed l-attenzjoni fuq il-fatt li diversi Stati Membri qed jesperjenzaw appoġġ dejjem akbar lejn partiti estremisti u gruppi b'aġenda ksenofobika, razzista, anti-Semitika u omofobika.

Għalhekk hemm bżonn li jiġu indirizzati r-raġunijiet ta' dan il-fenomenu, bħall-marġinalizzazzjoni soċjali, l-esklużjoni u l-qgħad.

L-Istati Membri ġew mitluba biex " ta' l-inqas jikkunsidraw il-possibilita' li jirtiraw il-fondi pubbliċi ta' partiti politiċi li ma jħarsux id-drittijiet tal-bniedem u l-libertajiet fundamentali, id-demokrazija u l-istat tad-dritt kif stipulati fil-Konvenzjoni Ewropea tad-Drittijiet tal-Bniedem u l-Karta Ewropea tal-Libertajiet Fundamentali. "

Il-Membri fakkru wkoll li l-edukazzjoni, b'mod speċjali fil-livell primarju, hija importanti ħafna biex jiġu miġġielda l-attitudnijiet u l-preġudizzji razzisti aktar tard fil-ħajja.

Għalhekk, l-Istati Membri għandhom jiġu mitluba jagħmlu kampanji u proġetti fil-livelli u fis-setturi kollha, b'mod partikulari fil-midja u fl-iskejjel, biex " jippromwovu d-diversita' kulturali bħala forma ta' rikkezza u ta' dinamiżmu ekonomiku, l-ugwaljanza tas-sessi, il-ġlieda kontra d-diskriminazzjoni, it-tolleranza, id-djalogu u l-integrazzjoni ."

Dan jista' jsir, pereżempju fil-kuntest tas-Snin Ewropej ta' l-Opportunitajiet Indaqs għall-Kulħadd (2007) u d-Djalogu Interkulturali (2008).

Skond ir-riżoluzzjoni kif adottata, " ir-razziżmu, il-ksenofobija, l-anti-Semitiżmu u l-omofobija u l-anti-żingariżmu huma motivati minn raġunijiet irrazzjonali u xi drabi huma marbuta ma' marġinalizzazzjoni u esklużjoni soċjali, il-qgħad, kif ukoll ir-rifjut li d-diversita' fis-soċjetajiet tagħna tiġi meqjusa bħala sors ta' rikkezza ."

Hans WINKLER qal f'isem il-Kunsill li hemm bżonn li l-UE tieħu azzjoni kontra l-atti ta' vjolenza razzista b'mod urġenti.

L-Unjoni Ewropea m'għandhiex sserraħ biss fuq li tgħaddi miżuri legali iżda għandha tiżgura li jkollha politika anti-diskriminatorja xierqa.

Qal ukoll li jemmen li Aġenzija ta' l-UE għal ħarsien tad-drittijiet fundamentali għandha tkun ta' għajnuna għall-ugwaljanza u kontra d-diskriminazzjoni u r-razziżmu.

Vladimír ŠPIDLA tkellem f'isem il-Kummissjoni u kkundanna kull forma ta' razziżmu u ksenofobija, kif ukoll il-vjolenza omofobika.

Qal li dawn imorru kontra l- prinċipji li l-Unjoni Ewropea hija mibnija fuqhom.

Huwa enfasizza wkoll l-fatt li l-Kummissjoni hija konvinta li Unjoni Ewropea li temmen fis-solidarjeta' u fil-ġlieda kontra d-diskriminazzjoni għandha tkun ta' eżempju u għandha tkun fuq quddiem nett fil-ġlieda kontra l-omofobija u l-ksenofobija.

Patrick GAUBERT (EPP-ED, FR) qal li l-UE hija msejsa fuq Komunita' ta' valuri indiviżibbli u universali, fuq il-liberta', l-ugwaljanza u s-solidarjeta'.

Kompla jgħid li " kważi kuljum nistgħu naraw li l-ġlieda kontra l-intolleranza għadna 'l bogħod milli irbaħnija.

Irridu nfakkru lill-pubbliku li r-razziżmu mhuwiex tollerat fil-pajjiżi tagħna, mhuwiex aċċettabli…

Aħna rridu nikkundannaw din l-imġieba, irridu nuru rieda politika ."

Kompla jgħid li l-Grupp ma ffirmax il-mozzjoni għal riżoluzzjoni konġunta għax hija bbażata fuq ideat li fallew.

Qal ukoll li jiddispjaċieh li l-Parlament Ewropew m'għandhux leħen wieħed dwar din il-kwistjoni.

Martin SCHULZ (PES, DE) qal li l-fatt li għadna rridu nitkellmu fuq ir-ritorn tal-vjolenza kontra il-minoranzi huwa sinjal ta' allarm. "

X'wassal għat-traġedji tas-seklu li għadda fl-Ewropa?…

Il-mibegħda kontra l-minoranzi… kontra nies li mhumiex standardizzati… kontra persuni li setgħu jkunu identifikati bħala għedewwa…

Għalhekk bnejna Unjoni bbażata fuq l-integrazzjoni. "

Qal ukoll li l-kritika minn naħa tal-Grupp tiegħu mhix kontra xi poplu partikolari għax dan il-fenomenu qed jiġri fi Stati Membri differenti. "

Il-kritika tagħna hija kontra l-istupidita' ta' dawk jxerrdu din il- mentalita' fl-Ewropa.

Dawn m'humiex f'posthom hawn ."

Sophia IN'T VELD (ALDE, NL) innutat li l-mozzjoni għal riżoluzzjoni fiha lista ta' vittmi minħabba l-kulur tal-ġilda jew minħabba l-orjentazzjoni sesswali tagħhom. "

F'dan is-seklu, dawn huma atti barbari…

Nilqa' l-manifestazzjonijiet tal-massa li rajna fl-Ewropa kollha favur it-tolleranza u l-ugwaljanza…

It-tolleranza, l-anti- diskriminazzjoni u l-ugwaljanza, mhumiex kwistjonijiet nazzjonali.

L-UE hija komunita' ta' valuri iktar minn kull ħaġa oħra…

Għandha tkun ambizzjuża biżżejjed biex tipproteġi d-drittijiet fundamentali ."

Jean LAMBERT (Greens/EFA, UK) qalet li b'dispjaċir, il-kliem tal-mozzjoni għal riżoluzzjoni ma jinkludix kollox. "

Hemm bżonn li nkunu ċari li aħna m'aħniex lesti li nittoleraw dawn l-atti.

In-nies fl-Ewropa għandhom id-dritt li jgħixu ħielsa mill- vjolenza, li jgħixu fil-paċi… m'hemm l-ebda dubju dwar dan. "

Vittorio AGNOLETTO (GUE/NGL, IT) tkellem dwar il-Polonja u qal li meta gvern ta' Stat Membru jiċħad id-drittijiet ta' persuna minħabba l-orjentazzjoni sesswali tagħha, dan ikun " inkompatibbli mal-prinċipji ta' l-UE ".

Għalhekk insista li d-deċiżjoni qafas fuq ir-razziżmu tinkludi l-omofobija.

Wojciech ROSZKOWSKI (UEN, PL) tkellem dwar il-mozzjoni għal riżoluzzjoni u qal li fiha wisq kontradizzjoniet. "

Ma nistgħux inqiegħdu ir-razzimżmu, l-omofobija, il-ksenofobija u l-iżlamofobija fuq l-istess livell…

Dawk kollha li jitkellmu fuq it-tolleranza għandhom l-ewwel iħarsu lejn x'inhu jiġri f'pajjiżhom ."

Bogdan PĘK (IND/DEM, PL) qal li dan id-dibattiu jista' jibda tendenza ġdida fil-ġlieda leġittima kontra r-razziżmu u l-persekuzzjoni tal-minoranzi. "

Iżda nipprotesta kontra l-paragrafu erbgħa tar-riżoluzzjoni li takkuża il-pajjiż tiegħi, il-Polonja.

Din hija offiża li ġejja mix-xellug. "

Proċedura: Riżoluzzjoni

20060608IPR08828 Riżoluzzjoni dwar iż-żieda fil-vjolenza razzista u omofobika fl-Ewropa


Il-Kumitati ikomplu xogħolhom

Istituzzjonijiet

Is-suġġetti tal-Kumitati ivarjaw ħafna Wara s-sessjoni kostituttiva fi Strasburgu l-Membri rritornaw lejn Brussell għall-ewwel ġimgħa tal-Kumitati għal din il-leġislatura.

Il-ġimgħa l-oħra diġà eliġew il-kapijiet tagħhom; il-bqija se jkomplu jwettqu dan illum.

Sussegwentement il-kumitati ser jiffaċċjaw suġġetti li jkopru fost oħrajn mill-baġit tal-UE sal-klima u programmi ta' navigazzjoni bis-satellita.

Ir-responsabbiltajiet tal-kumitati permanenti

Il-Parlament għandu aktar minn 20 kumitat permanenti u 2 sotto-kumitati li jkopru kwistjonijiet diversi, bħall-affarijiet barranin u s-sajd, li jaġixxu bħala mutur għall-"magna" leġiżlattiva tal-Parlament.

Kull kumitat huwa magħmul minn bejn 24 u 76 MPE u jirrifletti l-bilanċ tal-gruppi politiċi fi ħdan il-PE.

Bejn is-seduti plenarji, il-kumitati jiltaqgħu mar-rappreżentanti minn istituzzjonijiet u organizzazzjonijiet oħra u s-soċjetà ċivili.

Ifasslu rapporti dwar, u jagħmlu emendi għal, leġiżlazzjoni proposta, li huma jkunu responsabbli għaliha flimkien mal-ministri.

Jistgħu jfasslu wkoll rapporti fuq inizjattiva tagħhom stess.

Il-kumitati jorganizzaw seduti pubbliċi fuq firxa wiesgħa ta' suġġetti li jaqgħu fi ħdan ir-responsabbiltà tagħhom, b'kelliema minn diversi oqsma u esperjenzi.

Matul is-seduta plenarja, il-kumitat "Relatur" responsabbli għat-tfassil ta' rapport jippreżenta l-pożizzjoni tiegħu u l-emendi lill-kamra sħiħa is-suġġett ikun jista' jiġi diskuss u jittieħed vot fuqu mill-MPE kollha.

U għal każijiet speċjali…

Il-Parlament jistabbilixxi wkoll u kumitati speċjali sabiex iħarsu f'iżjed dettall fi kwistjonijiet speċifiċi jew sabiex jinvestigaw ksur allegat tal-liġi Ewropea jew ta' l-applikazzjoni tagħha.

Fl-aħħar leġislatura stabbilixxa żewġ kumitati speċjali, wieħed biex jinvestiga jekk il-pajjiżi Ewropej u s-CIA kkooperawx fiż-żamma illegali u fit-trasport ta' priġunieri, it-tieni fuq il-kollass tal-kumpanija Ingliża E quitable Life Insurance .

20060615STO09078 Lista ta' kumitati permanenti Agenda tal-P.E.


Il-MPE japprovaw l-azzjoni ta' Schüssel favur it-trasparenza iżda jridu iktar progress dwar il-kostituzzjoni

Istituzzjonijiet

Il-Presidenza Awstrijaka fetħet il-laqgħat tal-Kunsill għall-pubbliku

Il-Gruppi Politiċi tal-Parlament Ewropew ferħu lill-Presidenza Awstrijka talli fetħet il-laqgħat tal-Kunsill għall-pubbliku u talli tejbet it-trasparenza fl-Unjoni Ewropea.

Il-maġġoranza tal-kelliema kienu kuntenti bil-fatt li ebda Stat Membru ma qajjem punti kontra s-sustanza tal-proposta għal kostituzzjoni għall-UE.

Iżda ħafna qalu li kienu jippreferu konklużjonijiet iktar ċari dwar x'imiss li jsir wara 12-il xahar ta' riflessjoni u dwar kif iċ-ċittadini jistgħu jiġu involuti aħjar.

Matul seduta plenarja straordinarja, il-Kanċillier Wolfgang SCHÜSSEL , li għandu l-kariga ta' President tal-Kunsill, tkellem dwar ir-riżultati ta' l-aħħar laqgħa tal-Kunsill Ewropew u dwar ix-xogħol tal-Presidenza Awstrijaka dawn l-aħħar sitt xhur.

Huwa qal li l-laqgħa għolja tal-Kunsill Ewropew li saret fil-15 u s-16 ta' Mejju, uriet l-intenzjoni tal-Presidenza li tagħti ħajja ġdida lill-Ewropa u li ssir ħidma fil-prattika għaċ-ċittadini ta' l-Unjoni Ewropea.

Qal li l-motto tagħhom kien "Minn riflessjoni għal azzjoni" - għalhekk l-Ewropa għandha tkun kemm Unjoni ta' proġetti u għandha tingħata wkoll ħajja ġdida lid-dibattitu dwar il-kostituzzjoni.

Schüssel fakkar li matul il-laqgħa ġew diskussi ċerti proġetti prattiċi, bħal dak dwar il-perspettivi finanzjarji, li kienu konklużi b'suċċess, u fakkar li b'hekk l-UE għandha pjan ċar għal finanzi tagħha sa l-2013.

Tkellem ukoll dwar il-fatt li matul il-Presidenza Awstrijaka, intlaħaq ftehim fuq id-direttiva dwar is-Servizzi u dan juri li bl-għajnuna tal-Parlament, jistgħu jinstabu soluzzjonijiet flimkien ma' l-imsieħba soċjali.

Kwistjonijiet oħrajn li tkellem dwarhom jinkludu l-protezzjoni taċ-ċittadini Ewropej barra mill-Unjoni, it-tkabbir taż-żona Schengen biex tinkludi l-Istati Membri l-ġodda, protezzjoni aħjar għal min ikun qed jitlob kenn politiku, l-integrazzjoni u l-immigrazzjoni.

Semma wkoll li wara l-ħidma tal-Presidenza Awstrijaka, ġew ikkonfermati l-pjanijiet għal Istitut Ewropew għat-Teknoloġija, it-tkabbir taż-żona ta' l-ewro li ser jibda bis-Slovenja, is-sigurta' tal-provvista ta' l-enerġija u qed jiġi diskuss pjan ta' azzjoni dwar il-mard rari.

Kompla jgħid li ser jitniedu strateġiji ġodda għal kontra l-qgħad fost iż-żgħażagħ u għall-ambjent.

Dwar id-dibattitu kostituzzjonali, ħareġ li l-perjodu ta' riflessjoni kellu jkun pawża iktar milli perjodu u li r-riflessjoni mhix biżżejjed.

Hemm bżonn ta' azzjoni sabiex jiġu inklużi xi elementi ġodda fit-trattat kostituzzjonali.

Madankollu saħaq dwar il-fatt li dawn l-elementi ġodda m'għandhomx ibiddlu s-sustanza tat-trattat għaliex l-Istati Membri kollha jaqblu fuqu, u li l-perjodu ta' riflessjoni għandu jieqaf sa l-aħħar ta' l-2007.

Qal ukoll li matul il-Presidenza Ġermaniża fl-2008, għandu joħroġ dokument b'analiżi u ideat dwar kif il-proġett għandu jimxi 'l quddiem.

Dwar it-tkabbir ta' l-UE, Schüssel qal li l-Presidenza kkonfermat li r-Rumanija u l-Bulgarija għandhom jissieħbu ma' l-UE fl-1 ta' Jannar 2007 sakemm dawn jissodisfaw il-kriterji kollha.

Qal ukoll li dawn l-aħħar sitt xhur bdew in-negozjati mal-Kroazja u t-Turkija u li l-FYROM ġiet aċċetta bħala pajjiż applikant.

Madankollu, il-Kummissjoni kienet mitluba tikkunsidra l-kwistjoni tal-kapaċita' ta' assorbiment ta' l-Unjoni Ewropea qabel ma jkompli jsir iżjed tkabbir.

Kompla jitkellem dwar l-importanza ta' iktar trasparenza, ta' deċiżjonijiet meħudin mill-Kunsill fil-pubbliku u ta' rwol iktar b'saħħtu għall-Parlament Ewropew, u insista dwar il-fatt li r-reviżjoni ta' l-Istrateġija ta' Liżbona wasslet għal riżultati pożittivi u li jekk l-Istati Membri jieħdu r-responsabbilta' ta' l-implementazzjoni tagħha, huwa tassew possibli li jintlaħqu l-miri ta' l-Istrateġija.

Il-President tal-Parlament Ewropew Josep BORRELL irringrazzja lill-Presidenza Awstrijaka tax-xogħol tagħha u ta' l-ispirtu ta' koperazzjoni li wriet mal-Parlament Ewropew matul dawn l-aħħar sitt xhur.

Il-President tal-Kummissjoni José Manuel BARROSO qal li din l-aħħar laqgħa tal-Kunsill Ewropew ikkonfermat li l-Ewropa tassew qed timxi 'l quddiem.

Huwa fakkar li matul is-seduta plenarja tal-Parlament Ewropew tal-ġimgħa l-oħra ntqal li din il-laqgħa kienet qed toffri opportunita' ġenwina biex jiġi kkonfrontat il-pessimiżmu li nħoloq wara r-riżultati negattivi tar-referenda dwar il-kostituzzjoni, u tiġi sfidata l-idea li l-Ewropa hija paralizzata.

Qal li għalkemm hu vera li l-Ewropa għandha problemi importanti x'issolvi, dan ma jfissirx li ma tistax tkompli miexja 'l quddiem lejn Unjoni iktar demokratika u iktar effettiva.

Għalhekk hemm bżonn li l-Ewropa timxi minn perjodu ta' riflessjoni għal perjodu ta' azzjoni u l-Presidenza Awstrijaka tat kontribuzzjoni importanti għal dan il-proġett.

Barroso kompla jitkellem dwar numru ta' oqsma fejn il-Presidenza Awstrijaka għamlet passi 'l quddiem u l-fatt li dawn l-aħħar sitt xhur urew li għad hemm bżonn ta' ħidma relatata ma' kwistjonijiet istituzzjonali.

Qal li l-Kunsill ikkonferma li t-Trattat ta' Nizza mhuwiex biżżejjed biex l-UE taħdem sew, li hemm bżonn ta' ftehim istituzzjonali ġdid għal Unjoni ikbar.

Huwa insista li s-sustanza tat-trattat kostituzzjonali tikkonferma l-valuri Ewropej u li issa hemm bżonn ta' impenn biex l-Ewropa tkompli tinbena fi spirtu ta' sħubija, sabiex issir Ewropa li tagħti soluzzjonijiet u riżultati permezz ta' l-oqsma ta' politika tagħha, skond il-bżonnijiet taċ-ċittadini.

Hans-Gert POETTERING (EPP-ED, DE) fakkar li l-President tal-Kunsill qal li l-intenzjoni tiegħu kienet li ċ-ċittadini ta' l-Ewropa jibdew jafdaw iktar fl-Unjoni, u dan huwa eżatt dak li l-UE għandha bżonn.

Qal li seta' jintlaħaq ftehim dwar il-perspettivi finanzjarji minħabba l-fatt li l-Presidenza Awstrijaka għażlet li tisma' dak li l-Parlament kellu xi jgħid.

Dwar id-direttiva dwar is-servizzi, qal li l-Parlament irnexxilu jilħaq kompromess aċċettabbli għal kulħadd u li dan juri l-importanza ta' l-iskambju ta' opinjonijiet.

Qal ukoll li l-Grupp tiegħu dejjem kien konvint li hemm bżonn ta' trattat kostituzzjonali u ssuġġerixxa li jiġi mniedi grupp ta' ħidma ta' livell għoli magħmul minn rappreżentanti tat-tliet istituzzjonijiet sabiex ikun żgurat li jsiru avvanzi f'dan il-qasam.

Huwa qal ukoll li l-proċess tal-paċi fil-Lvant Nofsani jimxi 'l quddiem, li hemm bżonn ta' proċessi demokratiċi fil-Belarus, u li dak li qed jiġri fil-Guantanamo mhuwiex kompatibbli mal-prinċipji bażiċi tal-liġi.

Martin SCHULZ (PES, DE) kien kuntent bil-fatt li l-politika soċjali, ir-responsabbilta' u l-koeżjoni soċjali qed jingħataw iktar importanza.

Huwa qal li l-ispirtu neo-liberali m'għadux daqshekk qawwi u din il-ħaġa qed tagħti effetti pożittivi għaliex fil-fatt il-politika ekonomika u monetarja ma tistax tirnexxi mingħajr dimensjoni soċjali.

Għalhekk huwa tajjeb li qed tittieħed attitudni ta' responsabbilta' soċjali u dan juri li l-prerogattivi tal-Parlament qed jiġu tassew ikkunsidrati.

Schulz kompla jitkellem dwar il-fatt li l-Presidenza ġibdet l-attenzjoni fuq il-bżonn li tinżamm is-sustanza tal-kostituzzjoni.

Qal li għalkemm din kienet ħaġa tajba, sadanittant għaddiet sena oħra, sena moħlija, li kellha tintuża biex isiru iktar riformi neċessarji.

Temm billi tkellem dwar il-laqgħa għolja li jmiss bejn l-UE u l-Istati Uniti u qal li s-sitwazzjoni fil-Guantanamo hija black hole legali u li din hija ħaġa inaċċettabbli.

Silvana KOCH-MEHRIN (ALDE, DE) qalet li l-Presidenza Awstrijaka kienet waħda kalma u kwieta, li kellha taħdidiet mal-Parlament u wasslet għal ftehim bejn l-istituzzjonijiet dwar il-perspettivi finanzjarji u s-servizzi.

Qalet ukoll li wara sena ta' perjodu ta' riflessjoni wasal iż-żmien li joħorġu xi riżultati u huwa tajjeb li l-Istati Membri jagħrfu li għalkemm mhux fl-istess forma, is-sustanza tal-kostituzzjoni ser tibqa' li hi.

Qalet ukoll li l-Istituzzjonijiet u l-Istati Membri għandhom bżonn ikunu jafu sew x'inhi r-realta' billi jsir djalogu maċ-ċittadini.

Tkellmet dwar l-importanza ta' trasparenza fil-laqgħat tal-Kunsill għaliex iċ-ċittadini għandhom id-dritt li jkunu jafu x'inhu qed jiġi deċiż u b'hekk ikunu jistgħu jibdew jafdaw iktar fl-UE u jħossuhom involuti fil-proċess.

Monica FRASSONI (Greens/EFA, IT) bdiet billi talbet li meta ssir il-laqgħa bejn l-UE u l-Istati Uniti, il-President George Bush jiġi mfakkar dwar il-kwistjoni tat-titjiriet tas-CIA.

Qalet li l-Grupp tagħha kien favur il-proposti li saru mill-Presidenza Awstrijaka u l-entużjażmu tagħha rigward il-kostituzzjoni, iżda li wara sitt xhur għadu ma jeżisti ebda pjan konkret dwar x'għandu jsir 'il quddiem.

Dwar il-konklużjonijiet tal-laqgħa, qalet li m'hemm l-ebda riferiment għall-involviment taċ-ċittadini u li wieħed għandu jirrealizza l-fatt li l-mexxejja nazzjonali iktar moħħhom fil-prijoritajiet nazzjonali tagħhom milli f'dak li għandha bżonn l-Ewropa.

Ikkritikat il-fatt li ġew allokati flus għat-teknoloġika nukleari u mhux għall-enerġija li tiġġedded u li fil-prattika ma sar xejn favur l-iżvilupp sostenibbli.

Gabriele ZIMMER (GUE/NGL, DE) kienet favur il-fatt li l-laqgħat tal-Kunsill isiru fil-pubbliku, speċjalment fiż-żmien diffiċli li għaddejja minnu l-UE bħalissa.

Tkellmet dwar il-bżonn li l-Istati Membri jkunu iktar effiċjenti fl-implementazzjoni tal-politika ta' l-UE, speċjalment l-Istrateġija ta' Liżbona.

Qalet ukoll li l-leġiżlazzjoni fil-qasam tas-sigurta', il-liberta' u l-ġustizzja iktar qed twassal għal sitwazzjoni ta' Fortress Europe għaliex qed tiġi implementata politika ta' immigrazzjoni li tiffoka fuq il-bnedmin bħala oġġett ekonomiku.

Dwar l-hekk imsejħa border intervention teams fir-reġjun tal-Mediterran, qalet li dawn qishom truppi mibgħuta kontra l-immigranti.

Dwar il-laqgħa tal-Kunsill, qalet li din uriet li l-perjodu ta' riflessjoni mhuwiex qed iwassal biex wieħed jara sew x'kienu r-raġunijiet għar-referenda negattivi.

Brian CROWLEY (UEN, IE) faħħar lill-Presidenza Awstrijaka talli kienet realistika f'xogħolha, talli ma naqsitx milli tagħti każ tal-problemi li jeżistu u fl-istess ħin irrealizzat li dawn il-problemi ma jistgħux jiġu solvuti f'sitt xhur biss, iżda hemm bżonn li l-ħidma titkompla bejn presidenza u oħra.

Tkellem dwar il-fatt li l-ikbar problema fl-UE hija d-djalogu maċ-ċittadini u li huma r-rappreżentanti nazzjonali li qegħdin fl-aħjar pożizzjoni biex jagħmlu dan.

Madankollu, saħaq dwar il-bżonn li dan isir b'mod korrrett u bl-onesta' kollha u mhux bil-gideb, hekk kif ġara fil-każ tad-direttiva dwar is-servizzi meta ntqal li din kienet ser tfarrak il-mudell soċjali Ewropew.

Qal ukoll li l-futur ta' l-Ewropa għandu jkun ibbażat fuq il-fatti.

Jens-Peter BONDE (IND/DEM, DK) laqa' d-deċiżjoni li jkun hemm iktar trasparenza fil-Kunsill billi jsiru laqgħat fil-pubbliku għaliex b'hekk jiġi żgurat li jkun hemm progress.

Iżda insista wkoll li l-laqgħat tal-gruppi ta' ħidma tal-Kunsill ukoll isiru pubbliċi.

Għamel ukoll sejħa sabiex jinkiteb test tal-kostituzzjoni ieħor mill-ġdid u li dan jiġi vvutat miċ-ċittadini ta' l-Istati Membri kollha.

Skond hu, b'hekk ikunu tassew iċ-ċittadini ta' l-Unjoni Ewropea li jiddeċiedu x'għandu jiġri u mhux xi organizzazzjoni li taħdem bil-bibien magħluqa.


Id-Drittijiet Fundamentali fl-UE m'humiex kapitolu magħluq

Drittijiet fundamentali

Jista' jsir iktar fil-qasam tad-drittijiet fundamentali fl-U.E.

Minkejja xi passi pożittivi biex jitjiebu d-drittijiet fundamentali fl-Unjoni Ewropea, l-Istati Membri xorta għad baqgħalhom triq twila x'jimxu biex ikunu biex isiru mudell għal pajjiżi oħra.

Dik hi l-konklużjoni tar-rapport imfassal minn Netwerk ta' Esperti Indipendenti fuq id-Drittijiet Fundamentali u diskuss fil-Kumitat tal-Libertajiet Ċivili fid-19 ta' Ġunju.

Ir-rapport, ippreżentat mill-Professur Oliver de Schutter, iffoka fuq l-iżviluppi fl-2005.

Kritika ewlenija fost dawn kienet tirrigwarda l-prattika li persuna titneħħa għal pajjiż fejn hu jew hi tista' tiffaċċja riskju serju ta' tortura jew kastig: "Anke persuni perikolużi għas-sigurtà nazzjonali, anke persuni suspettati li huma terroristi taħt l-ebda ċikostanza m'għandhom jitwarbu lejn pajjiżi fejn jistgħu jiffaċċjaw tortura jew trattament ħażin," qal de Schutter.

Id-dipendenza fuq "assigurazzjonijiet diplomatiċi" minn stati fejn persuni jiġu estraditi hija fil-fehma tiegħu "fenomenu skunċertanti ħafna".

In-Netwerk ta' l-UE ta' Esperti Indipendenti dwar id-Drittijiet Fundamentali ġie stabbilit mill-Kumissjoni Ewropea fuq it-talba tal-Parlament fl-2002.

L-għan ta' l-inizjattiva hu li jissorvelja u jirraporta kull sena dwar id-drittijiet fundamentali fl-Istati Membri.

Diskriminazzjoni kontra l-minoritajiet

Wara l-eżempju ta' l-Olanda u l-Belġju n-netwerk jilqa' id-deċiżjoni ta' Spanja li taċċetta b'mod legali l-koabitazzjoni minn persuni ta' l-istess sess bħala żwieġ.

Madankollu, l-esperti jinnotaw li diversi Stati Membri għadhom m'għamlu xejn dwar il-konsegwenzi legali ta' unjoni bħal din.

Fil-qasam ta' l-edukazzjoni, il-President tal-Kumitat, il-MPE Franċiż Jean-Marie Cavada laqa' b'entużjażmu l-punt ċentrali tar-rapport fuq id-drittijiet tat-tfal.

Huwa jikkritika b'qawwa s-segregazzjoni ta' l-istudenti ta' Roma f'xi Stati Membri.

F'ħafna każijiet huma jiġu mqegħda b'qerq fi klassijiet speċjali jew istituzzjonijiet għat-tfal b'diżabilitajiet mentali.

Minn naħa l-oħra r-rapport jitkellem ukoll dwar żviluppi pożittivi.

Xi Stati Membri marru lil hinn mill-ħtiġijiet minimi ta' leġiżlazzjoni ta' l-UE u adottaw l-istrateġiji nazzjonali tagħhom biex jikkumbattu d-diskriminazzjoni.

Il-Professur de Schutter faħħar b'mod speċjali 'l-Parlament li qed jikkontribwixxi għal leġiżlazzjoni fuq dejta personali u 'l ħin kollu jqajjem kuxjenza dwar l-attakki kontra l-minoritajiet li skond il-MPE Laburista Britanniku Michael Cashman, komplew jiżdiedu mill-2004 'l hawn.

20060621STO09196 Kumitat tal-Libertajiet Ċivili Rapport dwar is-sitwazzjoni tad-drittijiet fundamentali fl-UE fl-2005 Netwerk ta' esperti fuq id-drittijiet fundamentali


Bżonn ta' miżuri konkreti favur l-industrija tat-turiżmu fl-Ewropa - J. Muscat MPE

Miżuri favur it-turiżmu fl-Ewropa

Skond Joseph MUSCAT (PES, MT), "irridu naslu għal miżuri konkreti" sabiex l-UE tibda tagħti għajnuna lill-industrija Ewropea tat-turiżmu.

F'dibattitu mal-Kummissjoni, qajjem kwistjonijiet bħall-piż amministrattiv fuq l-industrija tat-turiżmu, il-possibilta' li r-restoranti jkunu eliġibbli għal rata mnaqqsa tal-VAT, iż-żieda fl-ispejjeż involuti mal-ksib ta' viża għal turisti minn pajjiżi terzi u l-użu ta' regolamenti Ewropej biex tiżdied il-kompetittivita' tal-portijiet fil-qasam tat-turiżmu.

Is-Sur Muscat kien qed jitkellem fi Strasburgu, matul is-seduta plenarja tal-Parlament Ewropew ta' Ġunju, wara li saret mistoqsija orali fuq miżuri Ewropej favur it-turiżmu u b'mod partikolari dwar il-Komunikazzjoni riċenti tal-Kummissjoni, 'Politika Ewropea ġdida għat-turiżmu: it-tisħiħ tas-sħubija għat-turiżmu fl-Ewropa'.

Din il-Komunikazzjoni tgħid li l-għan prinċipali ta' din il-politika ġdida għat-turiżmu huwa li titjieb il-kompetittivita' ta' l-industrija Ewropea tat-turiżmu u li jinħolqu iktar postijiet tax-xogħol ta' kwalita' aħjar permezz tat-tkabbir sostenibbli tat-turiżmu fl-Ewropa u fid-dinja.

Il-Kummissjoni għandha timplementa din il-politika bi sħubija ma' l-awtoritajiet ta' l-Istati Membri u dawk kollha involuti fl-industrija tat-turiżmu.

Is-Sur Muscat indirizza lil Günter VERHEUGEN , Kummissarju għall-Intrapriża u l-Industrija, u fakkru li matul il-Forum tat-Turiżmu li sar f'Malta s-sena l-oħra, " inti kont għidt li ħa jibda l-'istreamlining' tar-regolamenti dwar li għandhom x'jaqsmu mal-qasam tat-turiżmu.

Fiex wasal dan il-proċess ta' l-'istreamlining'?

Fiex wasalna dwar dawn il-mitejn u ħamsin regola differenti li jolqtu l-qasam tat-turiżmu? "

Skond is-Sur Muscat għalkemm il-Kummissjoni kellha tibda tnaqqas dan in-numru konsiderevoli ta' regolamenti, sar ftit progress.

Punt ieħor li qajjem kien dwar ir-rati tal-VAT għar-restoranti, fejn wera d-diżappunt tiegħu li għadu ma ntlaħaqx ftehim dwar din il-kwistjoni meta ir-restoranti tassew għandhom bżonn ta' inċentivi bħal dawn. "

Kif nistgħu nagħmlu iktar pressjoni biex il-qasam tar-restoranti jkun eliġibbli biex ikollu rata mnaqqsa tal-VAT?

Nistgħu nitkellmu u ngħidu ħafna affarijiet sbieħ imma dan is-settur għandu bżonn ta' għajnuna prattika ."

Huwa semma deċiżjoni riċenti li jiżdied il-ħlas għal viża ta' viżitaturi minn pajjiżi barra l-Unjoni Ewropea, u saqsa lill-Kummissarju jekk sarux xi studji ta' l-impatt ta' din iż-żieda fuq il-qasam tat-turiżmu, għaliex ħafna reġjuni ta' l-UE fil-fatt jiddependu minn din l-industrija.

Is-Sur Muscat tkellem ukoll dwar il-vapuri tat-turisti u l-kompetizzjoni iebsa li l-portijiet Ewropej jiffaċċjaw minn oħrajn f'dan il-qasam. "

Hemm bżonn li nħarsu wkoll lejn il-mod kif il-qasam regolatorju tagħna qed jolqot il-kompetittivita' tal-portijiet tagħna f'dak li għandu x'jaqsam mal-"cruise liners" u n-negozju li jġibu magħhom. "

Is-Sur Muscat huwa wkoll tal-fehma li l-Unjoni Ewropea għandha tgħin lill-pajjiżi u reġjuni żgħar biex ikunu iktar viżibbli fi swieq importanti oħrajn għaliex dawn waħedhom m'għandhomx riżorsi biżżejjed biex jagħmlu kampanji kbar.

Għalhekk, l-UE għandha tkun tista' tgħin billi tikkoordina kampanji ta' dan it-tip.

Il-Membri tal-Parlament Ewropew fakkru li f'Settembru 2005, il-PE adotta riżoluzzjoni b'maġġoranza kbira dwar il-perspettivi ġodda u l-isfidi ġodda għal turiżmu Ewropew sostenibbli.

Skond il-Membri, il-Komunikazzjoni tal-Kummissjoni " turi l-ineżistenza ta' volonta' politika min-naħa tal-Kummissjoni biex tikkonsulta mal-Parlament Ewropew fil-formulazzjoni, f'livell Ewropew, ta' politiki u inizjattivi għal dan il-qasam ."

Barra minn hekk, qalu li l-Komunikazzjoni ma turi ebda segwitu konkret għall-inizjattivi proposti mill-Parlament, bħal dawk dwar destinazzjonijiet Ewropej ta' kwalita' eċċellenti, marka turistika ta' l-UE, l-effetti ta' l-istaġuni fuq l-ivvjaġġar, it-turiżmu tat-terza eta' u miżuri ta' sigurta' għall-imanniġġjar ta' kriżijiet fil-qasam tas-saħħa, ta' katastrofi naturali jew ta' atti terroristiċi.

Huma insistew li f'dawn l-oqsma, azzjoni Komunitarja tista' tagħti valur miżjud għall-politiki nazzjonali u għall-isforzi ta' l-operaturi turistiċi, " u b'hekk jissaħħu t-turiżmu Ewropew, l-immaġni tiegħu barra u s-sens ta' identita' komuni taċ-ċittadini tagħha…

Barra minn hekk, dawn ir-rakkomandazzjonijiet kollha jiffavurixxu l-kompetittività u l-ħolqien ta' impjiegi mbuttati mit-turiżmu Ewropew. "


Assemblea Parlamentari Konġunta ACP-UE – sħubija unika u ugwali

Żvilupp u koperazzjoni

L-Assemblea Parlamentari Konġunta (JPA) magħmula minn rappreżentanti minn 78 pajjiż Afrikan, tal-Karibew u l-Paċifiku (ACP) flimkien ma' 78 MPE idduskutew u adottaw ħames riżoluzzjonijiet separati fuq kwistjonijiet varji dwar is-sitwazzjoni fis-Sudan u l-influwenza tat-tjur sa l-enerġija fil-pajjiżi ta' AKP waqt l-aħħar laqgħa riċenti fi Vjenna.

Unika fid-dinja, l-APK ta' ACP-UE ġiet maħluqa fost xewqa komuni sabiex jinġiebu flimkien ir-rappreżentanti eletti ta' l-UE – il-Membri tal-Parlament Ewropew – u l-membri eletti ta' l-istati tal-ACP.

Hija l-unika assemblea internazzjonali fejn ir-rappreżentanti ta' pajjiżi varji joqgħodu bilqegħda flimkien bil-għan li jinkoraġixxu l-interdipendenza bejn it-Tramuntana u n-Nofsinhar.

F'riżoluzzjoni urġenti fuq is-Sudan, id-delegati għamlu sejħa lill-komunità internazzjonali biex tistabilixxi fond speċjali għar-riabilitazzjoni tar-reġjun ta' Darfur wara l-iffirmar tal-ftehim ta' paċi li jorbot 'il-partijiet kollha, u l-waqfien mill-ġlied.

Dwar l-influwenza tat-tjur, id-delegati ħeġġew lill-Istati AKP sabiex jintegraw aktar is-saħħa pubblika fl-istrateġiji ekonomiċi u ta' sostenn soċjali nazzjonali tagħhom, permezz ta' netwerks għas-sorvelljanza tal-mard, rispons, kontroll, prevenzjoni u trattament, skambju ta' l-informazzjoni u rekrutaġġ, taħriġ u żamma ta' personel tas-saħħa pubblika nazzjonali.

Il-President tal-Parlament Ewropew Josep Borrell li indirizza ċ-ċeremonja tal-ftuħ ta' l-Assemblea Parlamentari Konġunta fi Vjenna qal: "L-Ewropa ma tistax tkun fortizza.

Dawk li jemmnu li ħajt ġdid ma tul il-fruntiera tan-nofsinhar tagħna ser jipproteġihom huma żbaljati ħafna.

Jekk l-Ewropa mhux ser tmur lejn in-Nofsinhar, in-Nofsinhar ser jiġi, b'mod illegali jew klandestin, fl-Ewropa".

20060621STO09209 Diskors mill-President Borrell lill-Assemblea Parlamentari Konġunta fi Vjenna Websajt ta' l-Assemblea AKP-UE fi Vjenna List of ACP countries Artikolu dwar il-laqgħa ta' qabel ta' l-Assemblea Parlamentari Konġunta li nżammet f'Edinburgh, Novembru 2005


X'inhi l-kwalità ta' l-ilma ta' l-għawm tiegħek?

Ħu pjaċir fil-baħar dan is-sajf!

Meta tipprenota vaganza jew tippjana vjaġġ ta' ġurnata, ħafna nies jiċċekkjaw għal ristoranti, postijiet li tista' żżur u kif jidhru l-bajjiet qabel ma jitilqu.

Dak li hu inqas magħruf hu li hu possibbli ukoll li wieħed jista' jiċċekkja l-kwalità ta' l-ilma ta' l-għawm.

Kull sena l-Kummissjoni tinforma l-pubbliku dwar il-kwalità tal-għawm madwar l-Ewropa.

Din is-sena r-rapport jistipula li 96 % taż-żoni madwar il-kosta u 92 % taż-żoni ta' lagi u xmajjar jilħqu l-livelli minimi ta' l-2008.

Ir-rapport ġie mtella' mill-Aġenzija Ewropea għall-Ambejnt (EEA)

L-EEA qed tippubblika l-informazzjoni dettaljata fuq is-sit tagħha (hawn taħt)

Mill-21,400 żoni tal-għawm madwar l-UE 2008 tnejn minn kull tlieta kienu fuq il-kosta u l-oħrajn fi xjmajjar u lagi.

L-iskop tad-Direttiva oriġinali ta' l-1976 dwar il-kwalità ta' l-ilma għall-għawm kellu l-għan li jiżgura li l-ilma għall-għawm ta' mal-kosta u fil-ġewwieni tal-pajjiżi ma jkunx fih kontaminanti batterjoloġiċi jew kimiċi f'livelli li jkunu ta' riskju għas-saħħa.

Id-Direttiva hija waħda mill-liġijiet l-aktar qodma dwar l-ambjent ta' l-UE u waslet għal titjib kontinwu fil-kwalità ta' l-ilma ta' l-għawm fl-Ewropa.

Madankollu, wara kważi 30 sena, id-Direttiva kien jeħtieġ li tiġi riveduta sabiex jiġi meqjus l-aħħar tagħrif xjentifiku u tekniku.

Direttiva ġdida wara negozjati iebsin

Id-Direttiva l-ġdida ġiet approvata mill-Parlament f'Jannar 2006 u għandha tiġi implimentata lejn l-aħħar ta' l-2014.

Tnax-il Stat Membru madankollu (Ċipru, id-Danimarka, l-Estonja, il-Finlandja, il-Ġermanja, l-Ungerija, il-Latvija, il-Litwanja, il-Lussemburgu, l-Islovakkja, Spanja u l-Isvezja) diġà mmonitorja iż-żoni tal-għawm tagħhom matul l-istaġun tal-2008 skond il-parametri tad-Direttiva l-ġdida.

20060622STO09221 Il-kwalità tal-ilma għall-għawm fl-UE qed titjieb Ilma-71% mill-wiċċ ta' l-art iżda xorta skars Għawn sikur f'ilma aktar nadif Il-websajt tal-Kummissjoni bir-rapport u d-dettalji għall-Istati Membri kollha Rapport għall-istampa dwar ir-rapport tal-Kummissjoni tad-9 ta' Ġunju fuq l-ilma għall-għawm


It-taxxi fuq il-karozzi: inqas ma nniġġes, inqas inħallas

Il-karozzi li jniġġsu inqas ser jiswew inqas

Fi żmien għaxar snin, it-taxxi fuq ir-reġistrazzjoni tal-karozzi huma mistennija jinbidlu b'taxxi annwali għat-toroq fuq bażi komuni għall-Unjoni Ewropea kollha.

Dawn it-taxxi se jkunu jiddependu fuq l-ammont ta' tniġġis iġġenerat minn kull karozza.

Aktar ma l-karozza tkun tniġġes aktar ikunu għoljin it-taxxi.

B'hekk ikun hemm inċentiv biex jinxtraw karozzi "nodfa".

Dawn huma fil-qosor il-miżuri l-ġodda proposti mill-Kummissjoni li l-Parlament se jiddiskuti matul is-seduta plenarja li jmiss.

Waqajt għal offerta attraenti u wasalt biex tixtri l-karozza ta' ħajtek.

Żomm f'moħħok li l-prezz se jiżdied bit-taxxi u dawn jistgħu jkunu parti sostanzjali mill-ispejjeż tat-tħaddim tal-karozza.

Fi ħdan l-UE, it-tnaqqis fit-taxxi fuq il-karozzi sejjer jiddependi dejjem aktar fuq l-ammont ta' tniġġis iġġenerat mill-karozza.

L-għan ta' dawn it-taxxi "ambjentali" huwa li jibdlu l-imġiba tax-xufiera tal-karozzi b'tali mod li huma jqisu t-tniġġis tal-karozza bħala parti mill-ispiża tat-tħaddim tal-karozza.

Aktar ma l-karozza tirrispetta l-ambjent, inqas ikollha taxxi fuqha.

Fil-21 ta' Ġunju, l-abbozz tal-Kummissjoni Ewropea rċieva l-appoġġ tal-kumitat ekonomiku u monetarju tal-Parlament.

Madankollu, id-deputati jixtiequ li jsir pass ieħor: skond huma, għandhom jitqiesu tipi oħra ta' tniġġis u mhux biss l-emmissjoni ta' CO2.

Ħlas għall-użu mhux għar-reġistrazzjoni

Għalhekk, jekk tixtri jew tuża karozza nadifa din għandha tiġik irħas.

Din hija aħbar tajba, iżda hemm aktar.

Grazzi għas-suq intern, kulħadd huwa liberu li jixtri karozza minn liema Stat Membru jrid.

Grazzi għall-euro, huwa aktar faċli minn qatt qabel li tqabbel il-prezzijiet tal-karozzi bejn pajjiż u ieħor u b'hekk dan jgħinek tagħmel l-aqwa għażla.

Iżda b'25 sistema ta' tassazzjoni differenti, dan m'huwiex faċli.

Fil-fatt, it-taxxa li għandha titħallas meta karozza titpoġġa fit-triq tista' tvarja minn 0% għal 180%, jiddependi fuq il-pajjiż.

Wieħed għandu jqis dan meta jqabbel il-prezzijiet u qabel ma joħroġ mill-ħanut.

Għax jiġri li tmur lura f'pajjiżek wara li tkun xtrajt il-karozza minn Stat Membru ieħor biex wara tinduna li jkollok tħallas taxxa oħra sabiex tkun tista' tuża l-karozza f'pajjiżek.

L-abbozz appoġġjat mill-Parlament se jirrevoka din it-taxxa ta' reġistrazzjoni fi żmien għaxar snin.

Ix-xiri ta' karozza ma jibqax jiġi intaxxat, iżda l-użu tagħha biss jsir intaxxat.

It-tmiem ta' tassazzjoni doppja: minn issa 'l quddiem, tħallas biss it-taxxa tat-triq annwali fejn tkun reġistrata l-karozza tiegħek.

Il-karozzi se jiswew inqas?

Dawn il-miżuri l-ġodda għandhom iħallu lill-fabbrikanti ekonomija ta' skala minħabba li ma jkunx hemm bżonn li jitqiesu kriterji tekniċi differenti (eżempju, dawk ambjentali) skond is-sistemi ta' tassazzjoni nazzjonali.

Il-kummerċ ikun aktar faċli f'suq li m'huwiex maqsum kif inhu llum u dan għandu jwassal għal tnaqqis fil-prezz tal-karozzi.

Il-konsumaturi sejrin jirbħu, l-Istati ma jitilfux

Id-deputati insistew fuq definizzjoni ċara taż-żmien meħtieġ sabiex jiġu introdotti l-bidliet.

Dan għandu jieħu 10 snin.

Huma lkoll favorevoli li matul dan il-perjodu transitorju tiġi implimentata kemm jista' jkun malajr sistema ta' rimborż li biha, l-konsumaturi, jiffrankaw din it-tassazzjoni doppja.

Finalment, sabiex jakkomodaw lill-Istati Membri li m'humiex ħerqana li jnaqqsu d-dħul tagħhom, id-deputati qabblu fuq il-prinċipju tan-newtralità tal-baġit: is-sostituzzjoni tat-taxxa ta' reġistrazzjoni bit-taxxa tat-triq annwali m'hijiex se tnaqqas l-ammonti dovuti għall-baġits nazzjonali.

Huwa importanti ferm li l-Istati Membri jkunu konvinti minn dan.

Huwa l-Kunsill li se jiddeċiedi b'mod unanimu, il-vuċi tal-Parlament, li se jivvota fuq dan l-abbozz f'Lulju, hija biss waħda konsultattiva fuq din il-kwistjoni.

20060626STO09265 It-taxxa fuq il-vetturi Segwi l-proċess leġislattiv Kumitat ta' l-Affarijiet Ekonomiċi u Monetarji


Tliet mistoqsijiet għal Doris Pack

Relazzjonijiet esterni

Il-futur tas-Serbja u tal-Kosovo hu fl-U.E.

Iż-żjara tal-ġimgħa li għaddiet tad-Delegazzjoni tal-Parlament Ewropew għall-Ewropa tax-Xlokk fis-Serbja u l-Kosovo ispiratna nintervistaw liċ-chairwoman Doris Pack.

Staqsejniha kif hi tara s-sitwazzjoni preżenti fir-reġjun u x'rwol jista' jkollu l-Parlament Ewropew fil-proċess ta' rikonċiljazzjoni.

Meta wieħed iqis il-kompetenza li għadha limitata tal-Parlament fil-politika barranija ta' l-UE, x'kienet il-mira ta' l-aħħar delegazzjoni f'Belgrad u Pristina u x'għamiltu?

Filwaqt li l-politika barranija hija politika eżekuttiva, "l-eżekuttiv jeħtieġ il-parir, il-proposti u l-opinjonijiet tal-MPE eletti," qalet.

B'din il-missjoni f'moħħha, id-Delegazzjoni tal-PE marret fil-Balkani tal-Punent sabiex tiltaqa' ma' l-awtoritajiet min-Nazzjonijiet Uniti, mis-Serbja u mill-Kosovo, kif ukoll ma' rappreżentanti ta' minoritajiet, NGOs u reliġjonijiet sabiex tkun taf aħjar is-sitwazzjoni vera fir-reġjun.

Is-Sinjura Pack tara li hemm problema li testendi 'l hinn mill-fruntieri tas-Serbja u l-Kosovo u qegħda titlob li ssir bidla fil-politika ta' l-UE fuq il-visa sabiex, l-eżempju tas-Serbja fejn "aktar minn 70% taż-żgħażagħ qatt ma ħarġu minn pajjiżhom" isir parti mill-istorja.

Kif jista' l-parlament jgħin fil-proċess ta' lħuq ta' ftehim fuq l-istatus futur tal-Kosovo u fil-perjodu ta' wara kwalunkwe ftehim?

"Nistgħu ngħinu lill-politikanti miż-żewġ naħat jifhmu kif għandhom iġibu ruħhom, biex jifhmu lil xulxin u…biex jipprovaw jagħmlu rikonċiljazzjoni."

Is-Sinjura Pack tgħid li l-PE għandu "influwenza fuq dawn il-pajjiżi li ma tistax titqabbel ma' parlamenti nazzjonali."

Pack tat l-eżempju ta' l-Albanija fejn l-elezzjonijiet parlamentari ta' l-2002 kienu ġew iffalsifikati.

Wara 3 xhur, il-MPE ikkonvinċew lill-Albaniżi li ma setgħux jużaw ir-riżultati.

"Għalhekk kulħadd jaf li l-pożizzjoni b'saħħitha, iżda kostruttiva tagħna ma' dawn il-pajjiżi, qegħda tgħinhom jegħlbu l-problemi li huma jiffaċċjaw, problemi li ntirtu mir-reġimi ta' qabel."

Kemm jekk il-Kosovo jikseb l-indipendenza kif ukoll jekk le, x'inhuma l-prospetti tas-Serbja u l-Kosovo li jissieħbu fl-UE?

Hemm xi orrizont ta' żmien li l-uffiċjali jużaw meta tiġi diskussa din il-kwistjoni?

Il-fatt hu li wara l-adeżjoni tar-Rumanija u l-Bulgarija, dan ir-reġjun se jkun imdawwar bl-Istati Membri ta' l-UE u din "it-toqba sewda…teħtieġ timtela fl-interess tagħna stess u mhux biss fl-interess ta' dawn in-nies.

Qalet li l-akbar ostaklu għas-Serbja hija l-kunsinna tal-Ġeneral Mladić lit-tribunal tar-reati tal-gwerra fl-Aja.

Jidher li parti kbira mill-popolazzjoni tas-Serbja għadha ma tistax tifhem x'ġara fil-passat u l-għala għandu jingħata lit-tribunal.

Madankollu, "il-futur tar-reġjun kollu, inkluż il-Kosovo jinsab fi ħdan l-UE."

Il-Prim Ministru Serb Vojislav Koštunica jgħid li dan jista' jseħħ sa l-2014, ħaġa "aktar realistika milli jistgħu jaħsbu xi nies oħra," qalet is-Sinjura Pack.

20060626STO09271 L-U.E. fil-Kosovo Riżoluzzjoni tal-P.E.

(CFSP) Delegazzjoni tal-P.E. għax-xlokk ta' l-Ewropa